SPRM tidak ‘pilih bulu’ siasat kes rasuah termasuk ahli politik, kata menteri

Suruhanjaya Pencegahan Rasuah Malaysia (SPRM) tidak “memilih bulu” dalam menyiasat kes rasuah sama ada membabitkan orang awam, kakitangan kerajaan mahu pun ahli politik serta pemimpin kerajaan kata Menteri di Jabatan Perdana Menteri (Bahagian Undang-Undang) Takiyuddin Hassan.Beliau berkata perkara itu selaras dengan Akta Pencegahan Rasuah Malaysia 2009 atau Akta 694.Katanya, akta berkenaan menjelaskan mana-mana pihak atau orang dengan sendiri atau melalui beberapa orang lain melakukan kesalahan rasuah seperti ditakrifkan mengikut Seksyen 16 akta sama maka ia dianggap melakukan suatu kesalahan rasuah tidak kira mereka adalah orang awam, pegawai kerajaan mahu pun pimpinan politik.“Satu perkara lagi saya ingin saya sebut ialah mengenai satu pindaan baru iaitu Seksyen 17A di mana akta ini merangkumi kesalahan rasuah dibuat oleh organisasi komersial bukan hanya orang perseorangan dianggap melakukan kesalahan rasuah.“Jika mereka melakukan kesalahan Seksyen 17A ini meletakkan kesalahan kepada orang yang menjadi pengarah, pengawal, pegawai atau mereka terbabit dengan pengurusan hal ehwal organisasi berkenaan.“Jadi inilah usaha bagi menunjukkan kerajaan serius menangani rasuah termasuk dalam kalangan orang politik sendiri,” katanya di Dewan Rakyat hari ini.Beliau menjawab pertanyaan Abdullah Sani Abdul Hamid (PKR- Kapar) yang ingin tahu sama ada kerajaan akan melebar luaskan pemantauan terhadap jenayah rasuah yang dianggapnya amat jijik terhadap semua peringkat termasuk membabit pemimpin politik dalam kerajaan.Takiyuddin turut mengesahkan SPRM sudah membuka 2,287 kertas siasatan ke atas penjawat awam bagi menyiasat aduan mengenai kesalahan rasuah, salah guna kuasa dan penyelewengan, dalam tempoh tahun 2016 sehingga September 2020.Statistik berkenaan menunjukkan kerajaan komited dalam usaha memerangi rasuah, memperbaiki integriti dan melaksanakan urus tadbir yang baik.“SPRM selaku agensi pencegahan rasuah bertanggungjawab membantu kementerian dan jabatan kerajaan khasnya dalam meneliti sistem dan prosedur kerja bagi memastikan ruang dan peluang rasuah dapat ditutup.“Pelbagai inisiatif pencegahan rasuah dilaksanakan sebagai pencetus usaha-usaha pencegahan rasuah. Sebagai contoh setiap agensi perlu ‘tools’ seperti ‘Corruption Risk Management (CRM), Pelan Anti Rasuah Organisasi (OACP) dan Anti Bribery Management System’ dalam usaha mengekang perlakuan rasuah.“Sehingga kini 139 agensi sudah terbabit sesi libat urus dengan SPRM bagi pelaksanaan CRM, manakala bagi pelaksanaan OACP pula sebanyak 40 agensi.”Takiyuddin berkata, kerajaan mengambil inisiatif untuk memasukkan elemen pencegahan rasuah dalam sistem akademik atau pendidikan formal di institut pengajian tinggi (IPT).Katanya perkara berkenaan selaras dengan inisiatif 2.4.7 Pelan Anti rasuah Nasional (NACP) iaitu “Memperkenalkan kursus mata pelajaran wajib universiti pada peringkat ijazah pertama yang menekankan kepada aspek hubungan antara manusia dan implikasi terhadap persekitaran”.


Arahan siap siaga terlibat operasi banjir diterima sejak 2 bulan lalu, kata panglima ATM

Arahan bersiap siaga kepada Angkatan Tentera Malaysia (ATM) untuk terlibat dalam operasi banjir telah diterima daripada peringkat atasan sejak dua bulan lepas, kata Panglima Angkatan Tentera Affendi Buang.“Pengarahan dari atas sejak dua bulan lepas, kata siap siaga, kalau dah air naik saya tidak tunggu lagi jika saya ada anggota dan aset sedia, saya akan selamatkan orang awam dahulu nak tunggu apa lagi,” katanya pada sidang media Ops Banjir Taman Sri Muda hari ini.Beliau berkata demikian bagi menjawab dakwaan bahawa ATM turun membantu mangsa banjir tanpa kelulusan Agensi Pengurusan Bencana Negara (Nadma) dan memaklumkan pihaknya bersiap siaga untuk terlibat dalam operasi banjir, sekiranya ada kenaikan air di mana-mana kawasan.Mengakui keadaan bencana yang dihadapi agak kelam-kabut pada peringkat awal, Affendi berkata perkara itu sentiasa berlaku dalam keadaan bencana di mana-mana tempat.“Kalau di Amerika Syarikat pun, ketika taufan berlaku mereka juga menghadapi masalah yang sama tetapi itu tidak semestinya menjadi titik noktah, kita perlu perbaiki dari situ.“Sudah tentu pada hari pertama, keadaan kelam-kabut tetapi sekiranya semua orang berusaha bersama-sama dan memainkan peranan mereka, kita boleh selesaikannya dan kurang orang yang menderita,” katanya sambil menambah waktu darurat ketika ini, semua pihak perlu bekerjasama.Affendi berkata pada waktu bencana, tidak ada satu sistem pun yang betul untuk memenuhi semua jenis musibah dan satu-satunya cara adalah semua orang bekerjasama dan menyelesaikannya. Memang pada mulanya kita akan kelam-kabut tetapi selepas menempuhnya semua akan diselesaikan.Beliau berkata  ATM kini bersedia untuk menghadapi musim Monsun yang biasanya akan mengakibatkan banjir di negeri Kelantan, Terengganu, Pahang dan Johor.“Ingin saya ingatkan bahawa untuk bencana banjir ini, saya fikir kita harus bersedia, (situasi) terburuk belum berakhir. Monsun ini belum sampai lagi di kawasan Kelantan, Terengganu, Pahang dan Johor yang merupakan kawasan tradisi. Jadi anggota kami semua berada di sana untuk memastikan jika apa-apa berlaku mereka akan berada di tempatnya,” kata beliau.


Bangsa menangis cendekiawan Melayu mati

Sukar untuk kita menyangkal bahawa negara ini sedang berada di ambang petaka yang sungguh mala, dan semua petunjuk yang ada menjurus ke arah nahas dan kemalangan maut.Sekarang, soalan yang perlu kita hadirkan ialah; di mana, di mana cendekiawan Melayu?Di manakah intelektual, sasterawan, pemikir, seniman dan juga budayawan Melayu?Di manakah mereka? Apakah yang terjadi kepada mereka? Sudah matikah mereka?Jika kita merujuk kepada buku karangan Azhar Ibrahim (2014), kita akan mendapati inteligensia Melayu, selalu dan tidak pernah lekang untuk bangkit dan bersuara dalam keadaan krisis.Ketika penjajahan melanda umat Melayu, Munshi Abdullah membawa persoalan feudalisme yang mencekam bangsa untuk dinilai kembali.Di saat negara dilanda pembangunan materi yang tidak seimbang dengan pembangunan rohani, kita melihat Shahnon Ahmad hadir menyingkap segala kecuaian batin seraya memihak kepada massa Melayu.Kita mendengar dan menekuni Rustam A Sani yang mengusahakan manusia Melayu Baru.Di masa yang sama, Syed Hussein Alatas berjuang dan menjaguhi umat dengan cara menyanggah watak dan minda tertawan.Malah nama-nama di atas hanyalah secuil yang ada.Jika kita lebih berwaspada kita akan menemukan nama seperti Ahmad Boestamam, Khatijah Sidek, dan Kassim Ahmad.Ketika Malaysia berdepan ribut untuk merebut kemerdekaan, kita juga tidak pernah tandus oleh cendekiawan Melayu seperti Kamaluddin Muhammad (Keris Mas), Usman Awang (Tongkat Warrant), Abdul Wahab Muhammad (Awam II-Sarkam), Abu Yazid Abidin (Wijaya Mala), Mohd Asraf Abdul Wahab (Asraf), dan Pak Sako (Ishak Haji Muhammad).Tidak mengapalah jika ada yang lebih nasionalis, atau ada pula yang kiri dengan acuan sosialis.Bahkan ada cendekiawan Melayu ini dengan berani juga menawarkan gagasan komunis.Semua, aneka idea dan lontaran gagasan itu disimbah dan dicurahkan kepada bangsa untuk memberi penyelesaian ketika negara berada di simpang nahas.Pendek kata, bangsa kita tidak pernah kering kemarau oleh pengarang yang turun berkincah menyumbang idea untuk nusa bangsa.Nama mereka lekat dalam sejarah kesusasteraan, kesenian dan kebudayaan tanah air kerana mereka tidak pernah lelah berhujah.Ada Za’ba, ada Ungku Aziz, Hassan Ahmad atau juga ada Syed Muhammad Naquib al-Attas.Dalam debat, memang ada yang terungsi malah terpinggir, tetapi mereka telah pun berdiri dan memberi.Sepenuh hati dan secukup berani.Kita mungkin tidak bersetuju dengan sesetengah mereka, akan tetapi percayalah kita gembira kerana mereka memberi dan merespon.Mereka menghantar reaksi. Mereka celik. Tiada yang bisu. Tiada yang gamam. Tidak ada seorang pun yang lena.Semua rasa ingin ikut terheret dalam krisis bukan kerana mereka itu gemar bercekcok tetapi kerana rasa amat bertanggungjawab.Mereka turun dalam lapangan masing-masing, baik seni, budaya, pendidikan, falsafah, ekonomi mahupun siasah.Pokoknya mereka mencambah, menebar, membaja, membesarkan pohon bangsa supaya nanti generasi akan datang beroleh manfaat buah-buahnya yang ranum.Biarlah mereka bertingkah kadang bergundah tetapi mereka mahu bersusah payah.Kita memiliki sejumlah khazanah bangsa untuk ditekuni hari ini kerana mereka hidup, mereka menghidupkan, mereka bergulat dengan kehidupan. Nama mereka tidak mati-mati.Jika kita menekuni pekik hamun inteligensia Melayu baik ketika negara dijajah, atau ketika negara ini di ambang kemerdekaan; dan kemudian ketika kita mengecap nikmat berdikari; sentiasa ada cendekiawan bersuara memberi panduan dan menyuluh dengan obor.Di saat negara berdepan krisis kepimpinan dan keperluan untuk menyumbang tenaga bagi membangunkannya, kita terus memberikan sekian nama yang tidak henti mengalir.Semua itu terjadi bahkan ketika negara ini belum banyak universiti, malah ketika negara ini tidak banyak sekolah; atau ketika lebih ramai yang buta huruf daripada yang mengerti; tetapi mereka tidak pun sedikit lesu melangkah dan memberi pesan-pesan yang pelbagai.Bangsa digerakkan keluar dari kejahilan.Namun demikian, kita tidak perlu bertikai di sini, negara ini, sebuah negara dikongsi pelbagai bangsa dan kepercayaan sedang tercedera parah kerana krisis kepimpinan.Negara ini sedang amat memerlukan bimbingan dan panduan daripada cendekiawan Melayu.Kita memerlukan suara ramai yang berkelahi untuk meletakkan panduan dan pedoman bagaimana caranya untuk kita memberi jalan keluar kepada umat yang sedang sesak, kelemasan, nanar, malah ada yang demikian nazak menjerit-jerit meminta bantuan dan pertolongan.Semua itu di kala fungsi kepimpinan dan pemerintah yang kononnya payung dan perlindungan sudah mengkhianati umat.Semua itu di saat agamawan yang sepatutnya memberi hemah, akhlak dan kebudimanan ikut sama berkendak dengan penjahat dan penyangak.Negara mengalami korupsi dan korupsi menguasai negara.Sebuah negara yang dipanjat korupsi dan dililit oleh penyelewengan adalah negara yang ketiadaan bijak pandai menyurat amanah dan pesan.Sudah dikambus bumikah cerdik pandai kita?Di manakah sekian ramai mahaguru di menara gading negara ini?Mengapakah mereka diam seribu bahasa keabadian dalam kesetiaan kepada kuasa yang kian melindas bangsa?Mengapakah sekian ramai sasterawan (baik yang mahu mengaku diri sasterawan atau tidak) tidak menyalurkan petunjuk dan neraca yang harus digunakan ketika bahtera umat senget akan karam di laut luas terbentang penuh gelora?Bagaimana pula seniman dan budayawan yang sepatutnya merupakan pemberdaya bangsa dan umat hanya memilih untuk melihat di tebingan dan membiarkan anak-anak bangsa mencungap dan tangannya terlonjak-lonjak di permukaan air sambil kepala panggung muncul sekali-sekala tersedak merintih berteriak memanggil-manggil agar diselamatkan.Padahal kita sudah banyak universiti.Padahal universiti kita tersenarai dalam kandungan dunia.Padahal sekolah kita terpuji lagi terpuja.Padahal sastera kita sudah khabarnya mendunia.Padahal karyawan seni kita konon sudah menyinggung yang di Timur dan Barat.Padahal segala mahaguru terulung atau profesor terVK7/8/9 sudah menempa pelbagai pingat dan petikan terindeks sebagai ilmuan tersohor dalam bidang masing-masing. Sudah mampuskah mereka?Akan tetapi siapakah yang benar kita perlukan di saat ini, di manakah mereka, dan jika mereka bernyawa; apakah solusi dan pilihan yang mereka tawarkan?Tidak mengapalah andai kita tidak bersetuju dengan idea itu, tetapi di manakah mereka?Mengapakah kita meletakkan nasib umat di tangan sejumlah pemimpin yang sama sekali tidak peduli dengan masa depan kita?Kita mendambakan pedoman dari mereka yang bergelumang dalam ilmu.Kita menagih kebijaksanaan mereka.Sasterawan, seniman, mahaguru dan budayawan seharusnya adalah guru.Seorang guru mengajar bangsa tanpa sedikit pun terhenti penat.Kita kononnya ada ramai cerdik pandai.Akan tetapi kita tidak dapat menyebut pun satu nama.Tidak ada satu nama untuk betul-betul disandarkan.Tidak ada satu pesan atau gagasan dapat diperkenalkan.Umat tidak lagi memerlukan pelan orang politik kerana mereka – politikus – saban hari detik demi saat menindas kita.Kalau ribut badai, taufan menyerbu; payung sepuluhkaki pun malah ditiup pelesit angin bergulung.Itu sebab kita lencun, basah tambah terdedah disambar kilat petir.Umat memerlukan cendekiawan Melayu.Bangsa menangis cendekiawan Melayu mati.Demikianlah parah negara ini.


Pengambilan tanah di Sungai Baru perlu diteruskan, kata PKB

Pengambilan tanah bagi projek pembangunan semula Sungai Baru, Kampung Baru, di Kuala Lumpur, perlu diteruskan kerana ia telah memenuhi syarat perundangan di bawah Akta Pengambilan Tanah (APT) 1960 walaupun segelintir pemilik tidak bersetuju.Perbadanan Pembangunan Kampong Bharu (PKB) dalam kenyataan hari ini memaklumkan sekiranya kerajaan enggan meneruskan proses pengambilan tanah berdasarkan akta tersebut, kerajaan perlu bersedia untuk menanggung semua kos kerugian pemaju dan pemilik yang bersetuju.Menurut kenyataan itu, kerugian berkenaan meliputi RM50 juta bayaran deposit pengambilan tanah kepada Jabatan Ketua Pengarah Tanah dan Galian Persekutuan (JKPTG); RM30 juta kos penyediaan rumah transit dan rumah sewa kepada penduduk yang bersetuju sehingga rumah ganti siap dibina; kos pemindahan semula penduduk yang bersetuju pulang ke rumah asal serta kos pembaikan rumah yang telah ditinggalkan selama enam tahun.PKB berkata berdasarkan APT 1960, tiada sebarang syarat berkaitan peratusan persetujuan pemilik tanah ditetapkan sebelum sebarang pengambilan balik tanah dilaksanakan.“Namun, dalam program pembangunan semula di Kampung Baru, pihak kementerian telah menetapkan bahawa pembangunan semula hanya boleh dipertimbangkan sekiranya pemaju berjaya memperolehi sekurang-kurangnya nilai ambang (treshold) 50% persetujuan pemilik hartanah bagi menjaga kepentingan dan kesejahteraan warga terlibat,” menurut kenyataan itu.Menurut PKB, pengambilan tanah bagi projek pembangunan semula Sungai Baru telah diwartakan di bawah Seksyen 8 APT 1960 pada 21 Jun 2021 membabitkan 37 lot teres, 72 unit flat dan satu lot pencawang elektrik Tenaga Nasional Berhad (TNB).“Sehingga hari ini, sejumlah 291 lot dan unit flat (27 lot teres dan 264 unit flat) yang mewakili 88.72% telahpun bersetuju dengan projek pembangunan semula ini.“Dalam masa yang sama, pemaju juga terus berusaha untuk berjumpa dan mengadakan sesi libat urus bersama pemilik 37 lot rumah teres yang tidak bersetuju, namun tidak mendapat kerjasama,” katanya.Sebelum ini, bekas menteri Wilayah Persekutuan Khalid Abd Samad dilaporkan telah menubuhkan jawatankuasa terdiri daripada barisan peguam bagi mencabar pewartaan pengambilalihan tanah penduduk Kampung Sungai Baru, Kampung Baru.Sementara itu, Pengerusi Persatuan Kebajikan Pemilik Hartanah Kampung Sungai Baru Zulfakar Wahid  memohon sesi pendengaran kedua pengambilan tanah yang ditangguhkan sejak Disember tahun lepas diteruskan agar penantian lebih lima tahun untuk kembali tinggal di kampung warisan itu segera berakhir.Zulfakar berkata tidak adil untuk “melayan” suara minoriti yang hanya mewakili 11% dan menyebabkan pihaknya menunggu lebih lama untuk berpindah ke rumah baru sedangkan persetujuan majoriti hampir 89% telah dicapai.“Kami yang bersetuju ni dah duduk di rumah transit (di Residensi Kerinchi) lebih lima tahun, jadi kami rasa tak patut sebab 37 unit tak bersetuju, 291 unit terpaksa menunggu, kenapa nak layan 37 unit ni?,” katanya.Dalam pada itu, Pengarah Ritzy Gloss Sdn Bhd yang merupakan pemaju projek berkenaan Abdul Hadi Ahmad menafikan dakwaan tawaran nilai pampasan tidak setimpal dan tidak memberi pemilik ruang untuk berunding.“Tiada isu nak menganiaya pemilik malah sebenarnya jika tanah diambil menerusi pengambilan tanah hanya dapat 5% (nilai pampasan) sahaja, tetapi pemaju bermurah hati menawarkan tawaran yang sama seperti yang mereka setuju,” katanya dan menegaskan semua prosedur telah mengikut aspek perundangan.


Rekahan tanah dikesan, 200 penduduk sekitar Taman Permai diarah kosongkan rumah

Lebih 200 penduduk melibatkan 48 rumah di Taman Bukit Permai 2, Ampang diarah mengosongkan kediaman mereka susulan terdapat rekahan tanah yang dikhuatiri menyebabkan pergerakan tanah di lokasi kejadian tanah runtuh itu. Pegawai Daerah Hulu Langat Ani Ahmad berkata arahan mengosongkan kediaman itu adalah serta-merta bagi memberi ruang kepada pihak berkuasa melakukan kajian terperinci.“Sebanyak 48 rumah di empat lorong diarah untuk dikosongkan bagi mengelak kejadian tidak diingini berlaku memandangkan keadaan cuaca tidak menentu ketika ini.“Kami ada menyediakan pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) yang terletak berhampiran dengan lokasi kejadian,” katanya pada sidang media di lokasi kejadian di Ampang hari ini.Ani berkata setakat ini tiada mangsa tinggal di PPS berkenaan kerana ada yang memilih untuk tinggal di rumah saudara, hotel dan inap desa berdekatan.Namun, katanya PPS berkenaan sentiasa dibuka kepada penduduk yang mahu tinggal sementara di sana.Ani berkata satu pusat pengurusan bencana daerah melibatkan kerjasama beberapa agensi antaranya MPAJ; Jabatan Kerja Raya; polis dan Jabatan Bomba dan Penyelamat diwujudkan bagi merangka strategi lebih teratur dalam mengendalikan kejadian itu.“Setakat ini kerja-kerja pembersihan tidak boleh dilaksanakan kerana perlu melihat aspek kestabilan cerun berkenaan,” katanya. Kejadian tanah runtuh di Taman Bukit Permai 2, Ampang pada 5.54 petang semalam meragut empat nyawa dan menyebabkan seorang cedera ringan selain menyebabkan 15 rumah serta 10 kenderaan rosak.


PH tak sepakat isytihar harta calon, kata Khairy

Calon Barisan Nasional (BN) bagi Parlimen Sungai Buloh Khairy Jamaluddin berkata pengisytiharan harta oleh calon-calon PKR yang bertanding pada Pilihan Raya Umum ke-15 (PRU15) tidak mendapat persetujuan Pakatan Harapan (PH).
Ini kerana katanya, parti komponen PH iaitu DAP tidak membuat pengisytiharan harta seperti yang dituntut oleh pemimpin-pemimpin PKR.
"Kalau PKR nak buat boleh. Tiada masalah.
"Tapi rakan-rakan PKR pun tak buat. DAP pun tak buat. Tapi biarlah, itu pendirian (parti) masing-masing," katanya pada sidang media selepas melancarkan pengoperasian Hospital Cyberjaya, di Cyberjaya hari ini.
Malam tadi, Presiden PKR Anwar Ibrahim mengkritik gabungan parti-parti politik yang tidak menggesa calon-calon yang bertanding PRU15  mengisytiharkan harta masing-masing.
"Kalau isytihar harta pun tak berani jangan cakap pasal pejuang rakyat sebab harta pun kamu tak berani nak jawab," katanya dalam ceramah jelajah Pakatan Harapan (PH) di Kelantan, malam tadi.
Mengulas lanjut, Khairy berkata pengisytiharan harta sudah menjadi amalan yang dilakukan oleh BN dan Umno sejak sekian lama.
Menurut Khairy, beliau akan mengisytiharkan harta selepas membentuk kerajaan dan dilantik menjadi menteri di peringkat persekutuan.
"Saya pun dah isytihar harta kepada SPR, dan harta saya berada dalam julat harta yang dibenarkan oleh SPRM," katanya.
Semalam, Setiausaha Agung DAP Anthony Loke Siew Fook menegaskan tidak bercadang untuk mewajibkan semua calon-calon yang bertanding pada PRU15 supaya mengisytiharkan harta.
Katanya, DAP tidak mempunyai polisi yang mana mewajibkan calon-calon pilihan raya perlu mengisytiharkan harta mereka.


Covid-19 serlahkan jurang antara dua darjat

Angka jangkitan harian virus Covid-19 naik mendadak lagi di negara, dan sekaligus harapan untuk rakyat Malaysia untuk merentas negeri dan balik kampung untuk berhari raya musnah berkecai.Apakah yang sudah berlaku?Pada Mac, angka jangkitan harian sedikit demi sedikit menurun hingga pada satu hari, ia dapat mencecah di bawah paras 1,000 iaitu tiga angka saja.Ketika itu rakyat Malaysia mengukir senyum dengan menaruh harapan, angka itu akan terus menurun hingga boleh mencapai dua angka, seperti mana pernah dicapai tahun lalu.Apabila Selangor dapat menamatkan perintah kawalan pergerakan (PKP) dan masuk kepada PKP Bersyarat, ia menambah lagi harapan menjelang Hari Raya Aidilfitri, merentas negeri akan dibenarkan dan orang ramai boleh balik kampung.Tidakkah balik kampung itu merupakan peristiwa paling bermakna bagi orang Melayu?Kampung halaman merupakan pusat jati diri bagi kebanyakan orang Melayu.Di situlah ada ibu bapa, tempat di mana individu Melayu dibesarkan dengan dikelilingi suasana alam menghijau jauh dari hiruk-pikuk kota dan adanya saudara mara.Sementara rumah pusaka yang masih terpelihara menjadi warisan bagi satu jati diri sesebuah keluarga besar.Di kampung jugalah terletaknya tanah perkuburan ayah, bonda dan datuk, nenek masing-masing.Sementara Hari Raya Aidilfitri merupakan hari kemuncak bagi orang Melayu setiap tahun.Acara balik kampung pada hari raya adalah jiwa budaya penting bagi orang Melayu walaupun sudah banyak berlaku proses perbandaran dengan kehidupan di rumah teres yang menghilangkan suasana kampung.Setelah tidak dapat balik kampung untuk berhari raya pada tahun lalu, maka harapannya adalah dapat menikmatinya pada tahun ini.Dengan penurunan angka jangkitan itu beserta proses vaksinasi yang sudah bermula, ramai orang yakin negara ini dapat melawan Covid-19 sebelum Ogos lagi, iaitu bila mana Darurat berakhir.Penurunan angka jangkitan itu membuat orang ramai bertambah lega dan yakin untuk hidup secara normal.Mereka keluar dan melakukan pelbagai urusan, membeli belah, makan dan minum di restoran, melancong, mengadakan dan menghadirkan acara, kunjung-mengunjung dan menganjurkan kenduri-kendara serta pergi ke surau dan masjid, yang kesemuanya menggerakkan ekonomi ke arah pemulihan.Tetapi dalam keyakinan orang ramai itu, para pakar termasuk dari pihak berkuasa membayangkan penurunan angka jangkitan pada Mac lalu itu bukannya suatu yang berkekalan.Kemungkinan akan berlaku gelombang keempat dan pada bulan Mei, barulah angka jangkitan itu akan menurun.Itupun kalau orang ramai mematuhi SOP.Maka apabila berlaku kenaikan yang mendadak ketika negara memasuki bulan Ramadan, maka keyakinan orang ramai terhadap suasana yang membaik berkecai.Bukan saja harapan untuk balik kampung untuk berhari raya sudah tiada, tetapi timbul persoalan mampukah Malaysia dapat mengatasi wabak Covid-19 dalam tahun ini.Mungkinkah kesemuanya ini adalah kerana kegagalan polisi dan langkah-langkah kerajaan dalam menangani wabak Covid-19?Lebih-lebih lagi sebahagian besar rakyat negara ini tidak menyokong kerajaan Perikatan Nasional (PN).Pergolakan politik ekoran daripada Langkah Sheraton mengganggu juga tumpuan bagi melawan Covid-19.Ketika mana rakyat menyalahkan kerajaan, pihak berkuasa pula menyalahkan orang ramai.Sememangnya sebahagian daripada orang ramai tidak mengambil berat terhadap wabak Covid-19 ini.Ada yang melanggar prosedur operasi standard (SOP) walaupun denda sudah dinaikkan berganda-ganda tingginya.Orang ramai masih bertumpu juga pada tempat-tempat yang bersesak-sesak.Mereka pula tidak memakai pelitup muka.Jadi kenaikan jangkitan terkini dilihat berpunca daripada apa yang berlaku dua minggu lalu.Sejak zaman Covid-19, kiraan tempoh waktu adalah dalam jangka dua minggu.Dua minggu baru ada simptom.Kena kuarantin pun dua minggu.Kesemuanya dua minggu.Kira-kira dua minggu lalu, ada cuti sekolah panjang menjelang Ramadan.Pada hujung minggu itu, kelihatan jalan dari Kuala Lumpur menuju ke Pantai Timur penuh dengan kenderaan.Mereka menuju Pahang, Terengganu dan Kelantan.Persoalan yang timbul ialah bagaimanakah mereka memperoleh kebenaran polis?Agaknya tentulah mereka mempunyai sebab.Kesannya ialah angka jangkitan di Kelantan naik mendadak.Hinggakan Bazar Ramadan di sana dirahkan supaya dibatalkan.Malah banyak kawasan Kelantan diisytihar PKP.Puncanya, banyak orang mengadakan kenduri-kendara tidak mengikut SOP.Kebenaran yang diberikan oleh polis pula disalahgunakan.Maknanya mungkin, sebab yang diberikan oleh pemohon ketika meminta kebenaran adalah suatu perkara saja, tetapi mereka pergi banyak tempat.Tentulah setelah mendapat kebenaran rentas negeri, mereka mengambil peluang untuk pergi banyak tempat.Maka ada antara mereka membawa virus Covid-19 ke Kelantan tanpa disedari.Maka Kelantan menyumbang banyak angka jangkitan pada peringkat nasional.Tetapi bukan saja Kelantan, angka di negeri lain juga naik.Cuti sekolah itu bukan saja menggalakkan pelancongan domestik yang dibenarkan, tetapi rentas negeri juga berlaku.Angka Selangor juga naik mendadak.Apabila orang Selangor yang pergi ke Kelantan kembali, mereka mungkin membawa virus yang tersebar di sana.Begitu juga dari negeri lain.Hinggakan banyak sekolah di Selangor diarahkan tutup.Faktor geografi memainkan peranan penting dalam penyebaran wabak Covid-19.Selangor berada di tengah-tengah Semenanjung dan menjadi pusat pada kegiatan ekonomi yang menjadi tumpuan bagi penduduk negeri lain.Adakah kenaikan angka jangkitan virus Covid-19 ini merupakan gelombang keempat yang boleh memaksa pihak berkuasa mengenakan semula PKP?Bukan saja Malaysia, Eropah khususnya Jerman menyaksikan kenaikan angka jangkitan hingga dikenakan PKP.India sedang menyaksikan krisis wabak Covid-19 serius.Tetapi pada waktu sama pula, ada negara yang melonggarkan sekatan.Di bahagian-bahagian tertentu United Kingdom, kelonggaran keluar untuk makan sudah dibenarkan.Begitu juga di Amerika Syarikat.Presiden Joseph Biden sudah mengisytiharkan wabak Covid-19 dapat dibendung ekoran vaksinasi besar-besaran.Sementara beberapa tempat di Eropah mula membenarkan kedatangan pelancong Amerika termasuk kapal-kapal siar.Kenaikan angka jangkitan virus Covid-19 di negara ini tidak patut berlaku jika SOP dipatuhi dan program vaksinasi berjalan dengan segera.Polisi yang tepat boleh dibuat untuk perkara itu kerana kuasa dan pelaksanaannya berada pada pihak kerajaan.Tetapi memang sukar untuk mendisplinkan masyarakat.Adalah berbeza antara cara negara autoritarian seperti China yang diperintah oleh Parti Komunis dengan negara demokratik seperti India yang diperintah oleh parti populis agama.Tetapi setiap kerajaan perlu bukan saja mengalahkan virus Covid-19 tetapi juga dalam memelihara kesihatan ekonomi negara.Apa yang menambah tekanan pada orang ramai, bukan saja kerana tidak boleh balik kampung atau tidak boleh berhari raya secara normal, bukan saja stres hilang pendapatan dan harga barang naik, atau tidak pergi melancong atau beribadat bebas di masjid, tetapi juga adalah kerana melihat ketidakadilan kehidupan antara golongan berpengaruh dengan orang kebanyakan ketika semua orang susah menghadapi Covid-19.Tanpa ketelusan, rakyat akan beranggapan betapa orang berpengaruh bebas melanggar SOP tanpa hukuman, bebas merentas negeri dan keluar negara, mendahului dapat vaksin dengan pendapatan besar mereka tidak terjejas.Virus Covid-19 hanya mengenal manusia tanpa mengira darjat mereka.Tetapi dalam melawan wabak ini, terserlah perbezaan darjat dalam masyarakat.Selama ini, iaitu sejak negara ini merdeka, darjat ini sudah wujud dengan mereka yang berpengaruh sentiasa memperoleh kelebihan.Tetapi wabak ini menyerlahkan lagi kewujudan darjat-darjat ini dan orang ramai, tidak seperti dahulu, sudah tidak dapat menerimanya.Rakyat menuntut persamaan hak dan layanan selaku warganegara yang saksama dalam sebuah negara demokratik.


Kontrak Acryl Sani sebagai ketua polis negara dilanjut selama 2 tahun

Khidmat Acryl Sani Abdullah Sani sebagai ketua polis negara (KPN) akan dilanjutkan selama dua tahun secara kontrak selepas beliau bersara wajib awal bulan depan.Menteri Dalam Negeri Hamzah Zainudin berkata Acryl, 59, dilantik secara kontrak bagi tempoh dua tahun berkuat kuasa 4 Oktober 2021 hingga 3 Oktober 2023.Beliau berkata pelantikan itu mendapat perkenan Yang di-Pertuan Agong Sultan Abdullah Sultan Ahmad Shah dan atas nasihat Perdana Menteri Ismail Sabri Yaakob.“Tahniah dan syabas kepada Acryl Sani atas pelanjutan perkhidmatan sebagai ketua polis negara. Saya percaya beliau akan melakukan yang terbaik untuk negara.“Saya yakin pelantikan ini dapat memberi semangat kepada semua pegawai dan anggota untuk terus bekerjasama dengan ketua polis negara untuk memberi khidmat terbaik kepada negara,” katanya pada sidang media khas penyerahan watikah pelantikan Ketua Polis Negara di Bukit Aman hari ini.Acryl dilantik secara rasmi sebagai Ketua Polis Negara ke-13 pada 4 Mei tahun ini bagi menggantikan Abdul Hamid Bador yang tamat kontrak perkhidmatan pada 3 Mei lalu.


Ismail akan diangkat sebagai presiden Umno jika pemilihan diadakan, kata Nazri Aziz

Pemimpin veteran Umno Mohamed Nazri Aziz percaya Perdana Menteri Ismail Sabri Yaakob akan diangkat sebagai presiden parti itu sekiranya pemilihan parti berlangsung pada penghujung tahun ini.
Ahli Parlimen Padang Rengas itu berkata, perkara itu tidak mustahil berlaku memandangkan lipatan sejarah Umno menyaksikan mana-mana individu yang dilantik sebagai timbalan perdana menteri kemudiaannya akan disokong menjadi timbalan presiden pada pemilihan parti.
Dan kini, katanya, Ismail bukannya pada jawatan timbalan perdana menteri sebaliknya seorang perdana menteri.
"Secara logiknya, jika kita ada pemilihan parti tahun ini. Dia sepatutnya menjadi presiden parti.
“Maksud saya presiden parti tidak semestinya menjadi perdana menteri dalam keadaan sekarang kerana kita perlu mendapat sokongan daripada gabungan kita.
"Contohnya seperti Zahid hari ini. Dia presiden. Kenapa dia bukan perdana menteri? Atas sebab yang jelas, dia ada kes di mahkamah," katanya dalam satu forum bersama Institut Yusof Ishak di Singapura hari ini.
Beliau berkata demikian bagi menjawab pertanyaan media sama ada Presiden Umno Ahmad Zahid Hamidi boleh dikalahkan sekiranya pemilihan parti itu diadakan dalam masa terdekat.
Sebelum ini, beberapa ahli Umno mendesak parti itu mempercepatkan proses pemilihan parti bukannya menuntut Pilihan Raya Umum ke-15 (PRU15) diadakan segera.
Langkah mempercepatkan PRU15 dilihat penganalisis sebagai langkah untuk menyelamatkan beberapa pemimpin Umno yang terpalit kes rasuah di mahkamah seperti Zahid dan Najib Razak.
Menurut Nazri, sekiranya Umno masih memilih Zahid sebagai presiden sekiranya pemilihan diadakan, keadaan tidak akan berubah kerana beliau tidak boleh dilantik sebagai perdana menteri.
Jun lalu, Setiausaha Agung Umno Ahmad Maslan mengumumkan parti itu menangguhkan pemilihannya di semua peringkat cawangan, bahagian dan Majlis Kerja Tertinggi (MKT) selama 18 bulan.
Sebulan sebelum itu, Umno meminda perlembagaan bagi membolehkan pemilihan parti diadakan enam bulan selepas PRU15.
Mengulas lanjut, kata Nazri apa yang difahami melalui pindaan tersebut bermakna parti perlu memilih presiden dan delegasi yang baru, bukannya menambah tempoh 18 bulan kepada jawatan presiden yang disandang oleh Zahid.
Ketika ditanya apakah akan berlaku sekiranya pemilihan Umno masih berpihak kepada pemimpin-pemimpin kluster mahkamah, Nazri menegaskan ianya terpulang kepada undi rahsia yang diberikan oleh para perwakilan.
Katanya, ahli-ahli Umno jarang sekali untuk bersuara tetapi mereka akan me gunakan saluran undi yang rahsia sebagai tempat untuk menunjukkan suara hati masing-masing terhadap kepimpinan parti.
"Mereka tidak suka bersuara. Apabila undi adalah rahsia, saya fikir mereka akan melakukan perkara yang betul.
"Mereka tidak perlu berkata apa-apa. Mereka hanya mengundi. Itu sahaja."


Bekalan vaksin Covid-19 kikis perasaan takut masyarakat, kata pakar

Orang ramai lebih yakin untuk melakukan aktiviti luar rumah dan berada di tempat awam selepas pengumuman Malaysia akan menerima bekalan vaksin Covid 19 mulai awal tahun hadapan, kata pakar kesihatan.Presiden Persatuan Pengamal Perubatan Swasta Malaysia Dr Steven Chow berkata, dengan berita baik itu, masyarakat berasa episod sukar yang dihadapi mereka dalam tempoh pandemik ini akan berakhir.“Tanpa vaksin, ia seolah-olah satu perjalanan yang tiada berpenghujung,” katanya ketika dihubungi MalaysiaNow.Tambahnya, berbanding dengan situasi kemuncak krisis Covid-19, rata-rata masyarakat takut untuk berada di luar rumah dan terdedah kepada kawasan terbuka.Katanya, ini kerana terdapat pelbagai stigma dan tanggapan terhadap jangkitan wabak itu menyebabkan ramai orang terutama pesakit “bersembunyi” dan khuatir akan menyebarkannya dalam komuniti.Pada Mac hingga Julai, rakyat Malaysia berada di dalam rumah selepas kerajaan melaksanakan Perintah Kawalan Pergerakan (PKP) Fasa 1 hingga 3 bagi mengelakkan penularan jangkitan Covid-19.“Tanpa vaksin, ia seolah-olah satu perjalanan yang tiada berpenghujung,” katanya ketika dihubungi MalaysiaNow.Pelaksanaan arahan itu menyaksikan tiada perjalanan rentas negeri dibenarkan, pergerakan sosial yang terhad dengan banyak sektor ekonomi juga ditutup.Ketika itu, hanya petugas barisan hadapan dan mereka yang berkhidmat di sektor perkhidmatan perlu (essential services) dibenarkan berada di luar kawasan kediaman.Sebelum ini, kerajaan mengumumkan Malaysia sudah menandatangani kontrak dengan syarikat gergasi farmaseutikal Pfizer dan BioNTech untuk menerima perolehan pelalian Covid-19 pada suku pertama 2021.Kerajaan juga meletakkan sasaran 70% atau kira-kira 6.4 juta rakyat bagi pembentukan imuniti kelompok di bawah Pelan Imunisasi Kebangsaan bagi penyakit Covid-19 pada tahun depan.Sementara itu, Persatuan Perubatan Malaysia (MMA) menegaskan khabar baik mengenai pembelian vaksin itu tidak boleh dilihat sebagai peluang untuk meninggalkan amalan norma baru yang diamalkan selama krisis pandemik tersebut.Presiden MMA Dr Subramaniam Muniandy berkata meskipun vaksin sudah ditemui, orang ramai tetap perlu mematuhi prosedur operasi standard (SOP) yang ditetapkan oleh Kementerian Kesihatan.Tambahnya, penemuan vaksin bagi Covid-19 belum tentu menjamin kadar jangkitan wabak itu akan menurun.“Jadi, patuhi SOP. Mereka perlu menjaga diri sendiri dan mengelakkan daripada terkena jangkitan tersebut,” katanya kepada MalaysiaNow.Katanya, jika pematuhan norma baru dan SOP itu diambil mudah, mereka mendedahkan diri kepada bahaya jangkitan wabak berkenaan.


Pakar secara umum sambut baik pelaksanaan cukai keuntungan modal

Sebarang impak kepada pasaran berhubung pelaksanaan cukai keuntungan modal (CGT) disifatkan sebagai isu jangka pendek, kata beberapa pakar ketika menyambut baik cadangan oleh Putrajaya tersebut baru-baru ini.Mereka berkata kebanyakan negara maju telah melaksanakannya dan sudah sampai masanya Malaysia juga melaksanakan sistem cukai progresif yang lebih efisien.“Jika melihat kebanyakan negara maju, sistem percukaian mereka lebih progresif yang mana golongan pendapatan tinggi akan membayar cukai lebih,” kata penganalisis ekonomi Zulkiply Omar kepada MalaysiaNow.Menurutnya, di Malaysia pelaksanaan cukai terhadap golongan berpendapatan tinggi tidak membayar cukai dengan jumlah sewajarnya.“Justeru, dari segi pengagihan sumber ia tidak begitu seimbang dan ini akan memberi kesan kepada pertumbuhan ekonomi,” katanya.Bulan lalu, Timbalan Menteri Kewangan II Yamani Hafez Musa memberitahu Dewan Rakyat kerajaan sedang mempertimbangkan untuk mengenakan kadar cukai lebih tinggi terhadap beberapa syarikat yang mengumpul keuntungan luar biasa sepanjang pandemik Covid-19.Bagaimanapun, cadangan itu mendapat bantahan daripada beberapa pihak termasuk bekas menteri kewangan, Lim Guan Eng yang menyatakan ia boleh menyebabkan pasaran Malaysia menjadi kurang kompetitif.Zulkiply bagaimanapun berkata CGT mungkin akan memberi kesan terhadap pelabur asing dan pasaran saham, namun perkara itu tidak perlu dibimbangkan kerana ia hanyalah isu jangka pendek.“Jika pelabur asing ingin melabur ke pasaran negara maju, mereka juga akan dikenakan CGT. Jadi ini tidak perlu risau.Menurutnya, pandangan yang mengatakan pelabur asing takut dan akan lari disebabkan CGT hanyalah spekulasi.Dalam pada itu, pakar percukaian ternama, Veerinderjeet Singh berkata adalah lebih baik jika Malaysia melaksanakan CGT terhadap aset lain seperti hartanah berbanding saham yang disenarai di bursa tempatan buat masa ini.“Apabila sebut tentang keuntungan modal, ia sering kali melibatkan transaksi saham atau hartanah. Kita sudah ada cukai terhadap transaksi hartanah iaitu cukai keuntungan harta tanah (RPGT).“Mungkin ia boleh digabungkan dengan cukai pendapatan dan letakkan ia sebagai satu perundangan. Kemudian cukai keuntungan modal syarikat yang dijana menerusi transaksi hartanah diturunkan daripada 24% kepada 10%,” katanya.Tambah beliau, apabila negara mencatat pertumbuhan yang lebih memberasangkan dengan menjana pendapatan lebih tinggi, mungkin tiba masanya untuk meluaskan lagi pelaksanaan CGT dengan meliputi transaksi saham.


Umno Selangor serah pada pimpinan tertinggi dan PAS untuk tentukan kerjasama MN

Umno Selangor menyerahkan kepada pucuk pimpinan tertinggi parti itu dan juga PAS, untuk membuat keputusan terbaik berhubung kerjasama Muafakat Nasional (MN).Pengerusi Badan Perhubungan Umno Selangor Noh Omar berkata langkah itu dilihat sebagai tindakan terbaik, kerana kedua-dua pihak mempunyai jawatankuasa kepimpinan masing-masing.“Umno Selangor kalau boleh MN hidup seperti dahulu, itu amat dialu-alukan, bagaimanapun kita serah kepada kepimpinan kedua-dua parti untuk buat keputusan.“Setiap parti ada jawatankuasa mereka, jadi kalau Presiden kata ia (kerjasama MN) nyawa ikan bermakna masih hidup tetapi sama ada ia akan terus hidup atau sebaliknya, kita serah kepada kepimpinan,” katanya.Beliau berkata demikian kepada pemberita selepas Majlis Pelancaran Pelan Strategik Suruhanjaya Koperasi Malaysia (PS SKM 2021-2025), Pra Pelancaran Sambutan Hari Koperasi Negara dan Ramah Mesra Raya Gerakan Koperasi di Dewan Perdana Felda semalam.Noh diminta mengulas kenyataan Timbalan Presiden PAS Tuan Ibrahim Tuan Man yang menegaskan MN jelas masih bernyawa dan tidak terkubur seperti dikata pelbagai pihak. Ia susulan kenyataan Presiden Umno Ahmad Zahid Hamidi yang menyebut MN kini dalam fasa “nyawa-nyawa ikan” baru-baru ini.


Kerajaan kaji langkah lindungi sektor komoditi hadapi cuaca panas

Kementerian Perusahaan Perladangan dan Komoditi akan mencari langkah terbaik untuk memastikan pendapatan para pemain industri seperti pekebun kecil getah dan kelapa sawit tidak terlalu terjejas ketika menghadapi musim panas ketika ini.Timbalan Menterinya Wee Jeck Seng berkata pendekatan seumpama itu perlu dilakukan kerana industri komoditi merupakan sumber pendapatan besar kepada negara.“Lebih-lebih lagi getah dan sawit kerana ia banyak melibatkan pekebun-pekebun kecil.“Jadi, kami (kementerian) amat prihatin menitikberatkan langkah yang perlu diambil untuk membantu mereka menghadapi musim cuaca seperti ini,” katanya kepada pemberita selepas selesai menerima suntikan vaksinasi Covid-19 di Klinik Kesihatan Pontian hari ini.Beliau berkata demikian sebagai menjawab pertanyaan berhubung langkah yang akan diambil kerajaan untuk membantu pemain sektor komoditi negara dalam mendepani musim panas yang mungkin menjejaskan pengeluaran hasil komoditi.Ahli Parlimen Tanjung Piai itu berkata bagi sektor getah, antara langkah yang boleh dipertimbangkan ialah dengan memberi subsidi agar harga komoditi tersebut tidak kurang daripada harga lantai iaitu RM2.50 sekilogram.“Getah ini ada harga lantai iaitu RM2.50. Jika harga pasaran kurang daripada itu, kerajaan akan beri subsidi supaya pendapatan mereka dapat distabilkan,” katanya.Jabatan Meteorologi sebelum ini meramalkan bahawa cuaca panas dalam negara akan berlarutan sehingga pertengahan April depan.Ia susulan taburan hujan akan berkurangan ketika ini dengan negeri-negeri di utara Semenanjung Malaysia dijangkakan mengalami keadaan lebih kering dan tempoh tanpa hujan lebih lama.


Trump muncul kali pertama lepas kalah pada Biden

Presiden Amerika Syarikat (AS) Donald Trump membuat kemunculan pertama pasca pilihan raya semalam, dalam situasi yang kini dicemari keengganannya mengakui kemenangan Joe Biden berbanding peluang untuk penyatuan kebangsaan ketika Hari Veteran.Pada hari yang mendung dan hujan, Trump mengunjungi Pusara Nasional Arlington untuk majlis ringkas sebelum jam 11.30 pagi, empat hari selepas media AS melaporkan pesaingnya dari parti Demokratik bakal menguasai Rumah Putih.Sejak itu, beliau belum berucap secara umum di negara itu, kecuali menerusi Twitter dan satu kenyataan sempena Hari Veteran, selain masih belum mengaku kalah kepada Biden berbanding kebiasaan apabila pemenang dijangka menerusi undian rakyat AS.Ketika kes Covid-19 memecah rekod di negara itu dan beberapa negeri mengenakan sekatan baru untuk mengawal virus itu sebelum musim sejuk, Trump dilihat mengenepikan tugasan kebiasaan presiden AS, kecuali kehadirannya di Arlington, namun tidak memberi sebarang ucapan.Sebaliknya, beliau kekal dalam kediaman rasminya, dan cuba membayangkan akan memenangi pilihan raya serta memulakan langkah perundangan dengan mendakwa berlaku penipuan, yang masih belum disokong sebarang bukti kukuh.Semalam, Trump menerusi Twitter membuat dakwaan tanpa bukti terbaru mengenai penipuan pilihan raya, walaupun pemerhati antarabangsa, pemimpin dunia, pegawai pilihan raya tempatan dan media AS secara konsensus percaya pilihan raya pada 3 November lalu dijalankan secara bebas dan adil, dan tiada bukti kukuh mengenai dakwaan penipuan itu.Semua tindakan perundangannya dilihat tidak mampu mengubah keputusan pilihan raya, dan kiraan semula undian Biden yang menang tipis di Georgia atau mana-mana negeri juga tidak mungkin mengubah keputusan terbabit.Sebaliknya, beliau kekal dalam kediaman rasminya, dan cuba membayangkan akan memenangi pilihan raya serta memulakan langkah perundangan dengan mendakwa berlaku penipuan, yang masih belum disokong sebarang bukti kukuh.Biden dan isterinya, Jill menghadiri majlis Hari Veteran di Memorial Perang Korea di Philadelphia, semalam.Sejak jangkaan kemenangannya diumumkan Sabtu lalu, Biden sudah berucap kepada rakyat AS, menubuhkan pasukan petugas coronavirus, bercakap dengan pemimpin dunia, termasuk sekutu Trump, mula menilai calon anggota Kabinet dan menyampaikan ucapan dasar.Aktiviti Trump di luar Rumah Putih yang diketahui pula adalah bermain golf dua kali pada hujung minggu, selepas keputusan pilihan raya dikeluarkan.


Mufti Perak meninggal dunia akibat Covid-19 di usia 82 tahun

Mufti Perak Harussani Zakaria yang sebelum ini dimasukkan ke hospital setelah disahkan positif Covid-19, meninggal dunia hari ini.Perkara itu disahkan Jabatan Mufti Negeri Perak dalam satu entri di Facebook yang memaklumkan Allahyarham meninggal dunia pada kira-kira 3 petang tadi di Hospital Raja Permaisuri Bainun (HRPB).“Dukacita dimaklumkan Mufti Perak Harussani Zakaria baru sahaja meninggal dunia,” menurut entri tersebut.Timbalan Mufti Zamri Hashim dalam pesanan WhatsApp kepada media turut mengesahkan perkara berkenaan.Sebelum ini dilaporkan, Harussani, 82, dan isterinya, Puan Seri Ainon Abdul Ghani, sedang mendapatkan rawatan di HRPB, sebelum sambutan Aidilfitri berikutan jangkitan Covid-19.Namun, isteri Allahyaham telah beransur pulih dan dibenarkan keluar dari hospital pada 21 Mei lepas.Jenazah Allahyarham kini masih berada di hospital dan difahamkan akan dikebumikan di Tanah Perkuburan Islam Kg Melayu Sg Rapat.Allahyarham dilahirkan di Parit Tok Ngah, Tanjung Piandang, Parit Buntar dan meninggalkan isteri serta empat orang anak.Allahyarham dilantik menjadi Mufti Perak sejak 1985 dan pernah mendapat anugerah Tokoh Maal Hijrah 2008 selain Ijazah Kehormat Doktor Pendidikan Islam yang membawa gelaran Doktor pada 2010.


Sektor perkilangan China terus berkembang, di sebalik peningkatan inflasi di Eropah

Sektor perkilangan China berkembang dengan pesat bulan lalu dalam tempoh lebih sedekad sekali gus merangsang pemulihan ekonomi global.
Bagaimanapun, data di seluruh Eropah menunjukkan bahawa inflasi di rantau itu masih belum terkawal.
Sebagai bukti, ekonomi China melantun sebaik sahaja republik itu menarik balik kawalan ketat bagi membendung penularan Covid-19.
Indeks pengurusan belian (PMI) bagi sektor pembuatannya mencatatkan peningkatan kepada 52.6 bulan lalu berbanding 50.1 pada Januari, manakala tinjauan sektor swasta juga menunjukkan pertumbuhan bagi kali pertama dalam tempoh tujuh bulan.
"PMI China mengatasi jangkaan pasaran secara keseluruhan, didorong oleh pembukaan semula selepas menarik balik sekatan Covid dan penyambungan semula urus niaga selepas cuti Tahun Baru Cina," kata Duncan Wrigley di Pantheon Macroeconomics.
"Ini adalah set data yang menggalakkan, tetapi masih hanya sebulan, dan cabaran masih ada."
Saham Asia melantun dari paras terendah dua bulan dan menuju ke fasa terbaik mereka dalam tujuh minggu pada Rabu.
Harga minyak global meningkat lebih tinggi, menunjukkan bagaimana pemulihan China yang kukuh boleh mencetuskan inflasi global melalui peningkatan permintaan tenaga.
Masih tidak jelas bagaimana pemulihan China yang kukuh akhirnya boleh memberi kesan kepada harga di tempat lain, kerana kesan inflasi terhadap permintaan tenaga lebih tinggi boleh diimbangi oleh bekalan tambahan barangan yang dibawanya kepada ekonomi dunia.
Di Eropah, data di Jerman menunjukkan pelbagai usaha dibuat bagi mengekang inflasi. Harga dalam ekonomi terbesar di rantau ini meningkat 9.3% tahun ke tahun pada bulan Februari, mengatasi jangkaan penganalisis kenaikan sebanyak 9.0% dan lebih tinggi berbanding kenaikan 9.2% pada Januari.
Itu berlaku selepas bacaan awal minggu ini menunjukkan harga meningkat lebih cepat berbanding jangkaan di Perancis dan Sepanyol, mencabar pandangan bahawa inflasi di rantau itu jelas memuncak.
"Langkah kadar faedah yang diumumkan untuk Mac bukanlah yang terakhir," kata Presiden Bundesbank Joachim Nagel mengenai hasrat Bank Pusat Eropah untuk menaikkan kadar sebanyak 50 mata asas lagi bulan ini di seluruh negara yang menggunakan mata wang euro.
"Langkah kadar faedah yang lebih ketara mungkin juga diperlukan selepas itu," tambahnya.
Sementara itu, PMI perkilangan utama S&P Global bagi kawasan yang menggunakan mata wang euro merosot kepada 48.5 berbanding 48.8, tetapi indeks pengeluaran – yang masuk ke dalam PMI komposit yang dijadualkan pada Jumaat dan dilihat sebagai penanda aras terbaik bagi keseluruhan ekonomi – meningkat kepada 50.1 berbanding 48.9.
"Gambaran pengeluaran yang lebih cerah, pertama sekali, mencerminkan peningkatan menyeluruh dalam rantaian bekalan, dengan penghantaran input ke kilang semakin cepat secara purata ke tahap yang tidak dilihat sejak 2009," kata Chris Williamson, ketua ekonomi perniagaan di S&P Global.
Di luar kawasan euro, aktiviti pembuatan British menyusut bulan lalu tetapi pada kadar paling perlahan sejak Julai dan kilang-kilang lebih optimis apabila ancaman kemelesetan ekonomi semakin reda.


Kes harian turun bawah 1,750 jangkitan, 6 lagi terkorban

1,749 kes baru Covid-19 direkodkan semalam menjadikan jumlah keseluruhan sebanyak 4,950,566 kes.
Sebanyak 2,564 pesakit turut dilaporkan sembuh, menjadikan jumlah keseluruhan kes sembuh sebanyak 4,885,228.
Ketika ini, 28,784 kes aktif direkodkan di mana 26,829  atau 93.2% daripadanya menjalani kuarantin kendiri.
Tiada pesakit di pusat kuarantin sementara 1,866 (6.5%)  kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 89 kes dan 54 daripadanya memerlukan bantuan alat pernafasan.
Enam lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,554 orang.


China catat hampir 40 juta perjalanan keluar-masuk dalam 2 bulan

China mencatatkan 39.72 juta perjalanan keluar-masuk bermula 8 Januari hingga 7 Mac, menunjukkan peningkatan dalam sektor pelancongan setelah sekatan Covid-19 dilonggarkan, menurut data Jabatan Imigresen.
Angka tersebut meningkat sebanyak 112.4% tahun ke tahun.
Data menunjukkan 122,000 visa dan permit kediaman dikeluarkan oleh agensi imigresen di seluruh republik komunis itu menjelang 7 Mac.
Apabila negara itu membuka semula sempadan, rakyat China berduyun-duyun keluar melancong selepas terputus dari dunia luar sejak pandemik melanda.
Semasa sambutan Tahun Baru Cina pada akhir Januari, perjalanan bercuti meningkat di seluruh negara.
Bilangan individu yang masuk dan keluar negara melepasi 1.013 juta pada 25 Februari, melebihi satu juta dalam sehari untuk kali pertama sejak 2020, menurut Jabatan Imigresen Kebangsaan.


Jho Low, bapa gagal ketepi perintah injunksi beku aset AS$1.4 bilion

Ahli perniagaan dalam buruan Low Taek Jho atau Jho Low dan bapanya gagal untuk mengenepikan perintah mahkamah yang menghalang mereka daripada memindahkan atau melupuskan mana-mana aset mereka di Malaysia, masing-masing berjumlah AS$1.03 bilion dan AS$401.5 juta.Ini berikutan keputusan hakim Mahkamah Tinggi Hayatul Akmal Abdul Aziz yang menolak permohonan Jho Low dan Larry Low Hock Peng untuk mengenepikan injunksi Mareva yang diperoleh 1Malaysia Development Berhad (1MDB) dan satu daripada anak syarikatnya.Hakim membuat keputusan itu selepas mendengar hujahan daripada kedua-dua pihak semasa prosiding dalam talian hari ini.Peguam 1MDB Siva Kumar Kanagasabai berkata mahkamah menolak permohonan kedua-dua mereka dengan kos RM5,000.Beliau berkata mahkamah juga memberikan beberapa perintah tambahan termasuk penyampaian ke diri perintah antara pihak itu diketepikan, dan penyampaian dengan meninggalkan salinan di alamat terakhir kedua-dua mereka yang diketahui di Tanjung Bungah dan diserahkan kepada peguam mereka.Siva berkata mahkamah turut memerintahkan Jho Low dan bapanya supaya mematuhi perintah pendedahan inter-parte Mareva (aset dan lokasi mereka) dalam tempoh 14 hari selepas perintah itu disampaikan melalui peguam mereka.“Jika Jho Low dan bapanya tidak mematuhi perintah pendedahan Mareva antara pihak itu, mereka akan dihalang daripada didengar dalam prosiding, pembelaan mereka akan dibatalkan dan 1MDB akan bebas untuk memohon untuk membuat penghakiman terhadap mereka. “Mahkamah juga membenarkan permohonan kami untuk meminda writ (saman) tetapi ia berkaitan dengan perkara kecil dalam pengiraan tuntutan. Pengurusan kes seterusnya telah ditetapkan pada 13 Jun,” kata peguam itu ketika dihubungi.Pada 15 Mac, Hayatul membenarkan permohonan injunksi Mareva oleh 1MDB dan anak syarikatnya, Global Diversified Investment Company Limited (dahulunya dikenali sebagai 1MDB Global Investments Limited), yang merupakan plaintif pertama dan kelima dalam saman 1MDB terhadap Jho Low, bapanya serta beberapa individu lain.Injunksi Mareva merupakan perintah sementara yang menghalang defendan daripada melupuskan aset sehingga keputusan dicapai dalam kes antara plaintif dan defendan.Injunksi itu juga mengehadkan Jho Low dan bapanya daripada membelanjakan tidak lebih daripada RM20,000 sebulan bagi setiap perbelanjaan sara hidup dan perbelanjaan guaman dan jika mereka mahu amaun yang lebih, mereka perlu mendapatkan kebenaran bertulis daripada peguam-peguam 1MDB dan Global Diversified.Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited, memfailkan saman AS$3.7837 bilion terhadap Jho Low, bapanya, ibunya Goh Gaik Ewe, kakak Jho Low, May Lin dan adik lelakinya Taek Szen serta rakan sekutunya Eric Tan Kim Loong.


2 pegawai kanan polis ditahan SPRM

Timbalan Ketua Polis Negara Acryl Sani Abdullah Sani hari ini mengesahkan, dua pegawai kanan daripada Jabatan Siasatan Jenayah Bukit Aman ditahan Suruhanjaya Pencegahan Rasuah Malaysia (SPRM) semalam.Tanpa mendedahkan perincian lanjut kes itu beliau berkata, pihaknya belum mendapat laporan lengkap berhubung penahanan itu.“Setakat ini, kami masih menunggu sama ada dua pegawai itu ditahan atas kes cuci duit pengubahan wang haram atau kes lain.“Saya tidak boleh mengulas lanjut kerana siasatan masih dijalankan SPRM,” katanya kepada pemberita pada sidang media selepas Majlis Perasmian Seminar Pengukuhan Siasatan Jenayah Komersil dan Pelancaran Portal Aplikasi Semak Mule, di Maktab PDRM Cheras, di Kuala Lumpur.Dalam perkembangan sama, Acryl Sani memberitahu pihaknya juga menjalankan siasatan dalaman berhubung dakwaan sesetengah pihak di media sosial, berhubung penglibatan pegawai polis dalam sindiket “cuci duit” dikaitkan dengan perniagaan golongan artis sebelum ini.“Kami menunggu hasil laporan Jabatan Integriti dan Pematuhan Standard untuk tindakan selanjutnya,” katanya.Sebelum ini, Bernama melaporkan SPRM memanggil sepasang suami isteri bergelar artis untuk memberi keterangan bagi membantu siasatan kes pengubahan wang haram.Sementara itu ditanya mengenai perkembangan siasatan kes tembak di Kuala Langat, Banting dan Bandar Kinrara Puchong baru-baru ini, Acryl Sani berkata polis sentiasa memantau penyeludupan senjata api ke negara ini dari semasa ke semasa.“Kami sangat mengalu-alukan maklumat orang ramai untuk bersama-sama membanteras kemasukan dan pengedaran senjata api secara tidak sah, di negara ini,” katanya.


Kes harian turun ke paras 14,600 jangkitan, 56 lagi terkorban

14,692 kes baru Covid-19 direkodkan hari ini menjadikan jumlah keseluruhan sebanyak 4,234,087 kes.Sebanyak 20,383 pesakit turut dilaporkan sembuh, menjadikan jumlah keseluruhan kes sembuh sebanyak 3,997,786.Ketika ini  201,232 kes aktif direkodkan, dengan 196,491 atau 97.6% daripadanya sedang menjalani kuarantin kendiri.Dalam pada itu, 555 (0.3%) kes kini berada di pusat kuarantin sementara 3,925 (2.0%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 261 kes dan 153 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.8% dengan kes Covid-19 merangkumi 29.7%.56 korban akibat wabak itu turut dilaporkan, termasuk 11 kes kematian sebelum tiba ke hospital.Ketika ini, kes keseluruhan kematian adalah sebanyak 35,069 orang.


Tiada kenaikan kadar tarif elektrik, kata PM

Kerajaan mengumumkan tiada kenaikan kadar tarif elektrik dan air bagi pengguna di semenanjung Malaysia.Perdana Menteri Ismail Sabri Yaakob berkata kerajaan akan terus komited menampung subsidi sebanyak RM5.8 bilion, meskipun berlaku peningkatan mendadak kos bahan api dan kos penjanaan lain.“Pemberian rebat 2 sen/kWj dikekalkan kepada semua pengguna domestik dan tiada surcaj dikenakan.“Untuk itu, tiada kenaikan tarif elektrik kepada pengguna-pengguna domestik di semenanjung.“Pengenaan surcaj 3.70 sen/kWj dikekalkan kepada pengguna bukan domestik iaitu pengguna komersil dan industri,” katanya dalam sebuah kenyataan.Dalam pada itu, Ismail turut berkata harga ayam tidak akan diapungkan walaupun pada awal bulan ini kerajaan mengumumkan harga siling komoditi tersebut akan dimansuhkan.Beliau berkata harga siling baru bagi komoditi ayam akan diumumkan Kementerian Pertanian dan Industri Makanan dalam masa terdekat.“Keputusan yang dibuat ini membuktikan keprihatinan kerajaan demi menjaga kepentingan Keluarga Malaysia agar tidak terbeban dengan peningkatan harga dan cabaran kos sara hidup.”


Jumlah individu lengkap 2 dos vaksin Covid-19 cecah 1.8 juta

Sebanyak 1,805,367 individu melengkapkan kedua-dua dos vaksin Covid-19 setakat semalam, kata Menteri Kesihatan Dr Adham Baba hari ini.Menerusi hantaran di Twitter rasminya, beliau memaklumkan 4,749,133 orang menerima dos pertama, menjadikan jumlah kumulatif pemberian vaksin setakat semalam 6,554,500 dos.Lima negeri yang mencatatkan penerimaan kedua-dua dos tertinggi ialah Selangor dengan 237,662 diikuti Johor (192,501), Sarawak (189,280), Perak (165,932) dan Kuala Lumpur (157,393), menurut hantaran itu.Mengenai vaksinasi harian bagi Program Imunisasi Covid-19 Kebangsaan (PICK), Adham berkata sebanyak 252,773 dos diberikan semalam berbanding 250,529 dos hari sebelumnya.Katanya, daripada jumlah itu, 174,448 adalah penerima dos pertama manakala 78,325 lagi dos kedua.


Pakar perundangan Rahmat Mohamad dilantik pengerusi baru Suhakam

Pakar perundangan dan hak asasi manusia Universiti Teknologi Mara Rahmat Mohamad dilantik sebagai pengerusi Suruhanjaya Hak Asasi Manusia Malaysia (Suhakam) yang baru.
Perdana Menteri Ismail Sabri Yaakob dalam kenyataan hari ini memaklumkan pelantikan Rahmat bersama tujuh lagi anggota baru Suhakam bagi sesi 2022-2025 yang berkuat kuasa pada 22 Jun lepas menerima perkenan Yang di-Pertuan Agong Sultan Abdullah Sultan Ahmad Shah.
Beliau berkata turut dilantik Noor Aziah Mohd Awal, Mohamad Nordin Ibrahim, Chew Chee Ming (Sarawak), [email protected] Robert (Sabah), Hasnal Rezua Merican Habib Merican, Nazira Abdul Rahim dan K Ragunath.
“Semoga lantikan yang inklusif ini akan lebih memperkasakan Suhakam dalam melaksanakan aktiviti-aktivitinya demi kesejahteraan negara,” katanya.


Bekas menteri Sabah didapati bersalah palsukan dokumen kontrak senggara sistem UMS

Mahkamah Sesyen hari ini mendapati bekas menteri pembangunan infrastruktur Sabah Peter Anthony bersalah atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).Hakim Azura Alwi menjatuhkan hukuman penjara tiga tahun dan denda RM50,000 selepas mendapati pihak pembelaan gagal menimbulkan keraguan munasabah di akhir kes pembelaan.Azura berkata selepas mendengar dan meneliti secara maksimum hujahan pihak pendakwaan dan pembelaan mahkamah memutuskan pendakwaan telah berjaya membuktikan kes prima facie terhadap Peter.Mengikut pertuduhan, Peter, 51, sebagai Pengarah Urusan Syarikat Asli Jati, didakwa memalsukan surat pejabat timbalan naib canselor UMS bertarikh 9 Jun 2014, dengan memasukkan pernyataan palsu dengan niat untuk menipu.Dia dituduh melakukan kesalahan itu di pejabat ketua setiausaha sulit kepada perdana menteri, bangunan Perdana Putra, Putrajaya antara 13 Jun dan 21 Ogos 2014.Pertuduhan ke atasnya mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda.


Maklumat media berperanan dalam usaha banteras rasuah, kata KP SPRM

Maklumat disampaikan media memainkan peranan besar dalam usaha membanteras rasuah, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Beliau berkata maklumat dalam bentuk berita, rencana, artikel di media cetak, radio dan televisyen membantu dari segi pendidikan, pengajaran, amaran mahupun pembongkaran kes rasuah.“Media juga menjadi perantara bagi pihak berkuasa dan masyarakat untuk menyampaikan maklumat yang sahih dan berguna.“Aliran maklumat yang sahih dan membina adalah teras sebuah masyarakat dan negara berintegriti, maju dan berkembang,” katanya ketika berucap pada majlis makan malam SPRM bersama Kelab Media Johor malam tadi.Turut hadir Pengarah SPRM Johor Azmi Alias dan Presiden Kelab Media Johor Mohamad Fauzi Ishak.Azam berkata media juga dikenali sebagai the fourth estate, selepas badan eksekutif, legislatif, dan badan kehakiman, yang memainkan peranan check and balance (semak dan imbang) dengan memantau secara kritikal untuk mengimbangi kuasa dalam masyarakat.


Kumpulan aktivis alam sekitar selar keputusan Selangor nyah warta hutan simpan

Kumpulan aktivis alam sekitar Sahabat Alam Malaysia menyelar keputusan kerajaan Selangor yang mahu meneruskan penyahwartaan Hutan Simpan Kuala Langat Utara (KLNFR) bagi memberikan laluan kepada pembangunan komersial, memberikan amaran langkah tersebut bercanggah dengan komitmen Malaysia di peringkat antarabangsa selain bakal memberikan impak buruk terhadap alam sekitar.Dalam sebuah kenyataan, Presiden SAM Meenakshi Raman berkata KLNFR adalah salah satu hutan gambut yang masih kekal di kawasan selatan negeri itu.“Pendirian kerajaan Selangor perlu dikecam, dan ia bercanggah dengan prinsip-prinsip alam sekitar dan pentadbiran sosial,” katanya.Beliau berkata kesimpulan untuk menyah warta hutan simpan tersebut bercanggah dengan pelbagai ikrar komitmen Malaysia mengenai perubahan iklim dunia, perlindungan biodiversiti dan hak-hak Orang Asli.“Sebagai hutan tanah gambut, KLNFR adalah sebuah ekosistem biodiversiti dan karbon berharga. Penukaran kawasan itu kepada lokasi komersial akan menyebabkan tahap pelepasan karbon yang tinggi dan kehilangan biodiversiti, termasuk spesies tumbuhan dan haiwan terancam,” katanya dan menambah beberapa komuniti Orang Asli yang bergantung dengan sumber hutan itu juga turut akan terkesan dngan keputusan tersebut.Meenakshi berkata keputusan kerajaan negeri itu bercanggah dengan perancangan pembangunannya sendiri kerana KLNFR layak berada di bawah Ranking 1 Kawasan Sensitif Alam Sekitar dalam Rancangan Fizikal Negara Ketiga yang melarang pertukaran statusnya kepada kawasan pembangunan.Beliau turut memetik Rancangan Struktur Selangor 2035 yang menyasarkan sekurang-kurangnya 32% negeri itu diliputi hutan.“Pelan Tempatan Kuala Langat 2030 turut mengkategorikan KLNFR sebagai zon larangan pembangunan,” tambahnya.Meenakshi turut memetik petisyen dalam talian yang kini mengumpul 130,000 tandatangan dan kempen di media sosial #hutanpergimana yang merekodkan 1,500 orang menyertai kempen protes terhadap Adun negeri itu.Exco Selangor Lee Hoy Sian berkata dalam sidang Dewan Undangan Negeri (DUN) hari ini sejumlah 536.7 hektar KLNFR akan dibangunkan yang merupakan 54% kawasan dari 931.17 hektar kawasan hutan yang dicadang untuk dibangunkan pada awalnya.Lee, yang memegang portfolio pelancongan, alam sekitar, teknologi hijau dan hal ehwal Orang Asli berkata kerajaan Selangor akan mempertimbangkan bantahan-bantahan yang disuarakan berhubung keputusannya di bawah Seksyen 12 Akta Perhutan Negara 1984.Namun Meenakshi berkata bantahan tersebut bukan meminta pengurangan saiz penyahwartaan kawasan tersebut.“Mereka tuntut semua usaha penyahwartaan dibatalkan terus,” katanya.


Penggunaan vape dalam kalangan remaja meningkat, kata Kementerian Kesihatan

Tinjauan Kesihatan dan Morbiditi Kebangsaan (NHMS) 2022 mencatatkan peningkatan penggunaan rokok elektronik atau vape dalam kalangan remaja berumur 13 hingga 17 tahun, dari 9.8% pada 2017 kepada 14.9% pada 2022, kata Kementerian Kesihatan (KKM) hari ini.
Ketua Pengarah Kesihatan Dr Muhammad Radzi Abu Hassan dalam satu Kenyataan berkata, peningkatan yang ketara turut berlaku dalam kalangan remaja perempuan iaitu dari 2.8% pada 2017 meningkat kepada 6.2% pada 2022.
Radzi berkata rokok elektronik terbukti mendatangkan kemudaratan kepada pengguna sambil menambah peranti berkenaan merupakan “sejenis produk merokok alaf baru”.
“Antara penyakit utama yang dikesan adalah E-Cigarette or Vaping Product Use-Associated Lung Injury atau Evali,” tambahnya.
“Bahan-bahan yang terkandung di dalam cecair rokok elektronik apabila dipanaskan akan menghasilkan bahan kimia yang boleh memberikan kesan keradangan kepada lapisan paru-paru dan menyebabkan penyakit Evali.”
Kenyataan KKM itu dibuat sehari selepas Rang Undang-undang Kawalan Produk Merokok Demi Kesihatan Awam 2023 dirujuk kepada Jawatankuasa Pilihan Khas Parlimen untuk penelitian lanjut.
Menteri Kesihatan Dr Zaliha Mustafa, yang membentangkan rang undang-undang tersebut untuk bacaan kali pertama di Dewan Rakyat, berkata ini membuktikan komitmen kerajaan untuk memastikan cadangan undang-undang itu dapat diluluskan segera.
Rang undang-undang itu bertujuan untuk mengawal penjualan dan pembelian produk tembakau, bahan merokok, produk pengganti tembakau dan peranti merokok demi kesihatan awam dan untuk mewujudkan generasi bebas asap rokok.
Fasal 13 dan 14 rang undang-undang mencadangkan larangan penjualan produk tembakau dan bahan merokok kepada individu yang lahir mulai 1 Januari 2007 dan ke atas.
Rang undang-undang itu memperuntukkan denda tidak lebih RM20,000 atau penjara tidak lebih setahun terhadap sesiapa yang didapati menjual produk itu kepada individu yang lahir mulai 1 Januari 2007.
Ia juga memperuntukkan denda tidak lebih RM500 atau khidmat masyarakat bagi mana-mana individu daripada generasi "penamat rokok" yang didapati membeli produk tersebut.
Tindakan merujuk rang undang-undang itu kepada Jawatankuasa Pilihan Khas Parlimen mencetuskan kritikan baru daripada badan pemikir kesihatan awam Galen Center for Health and Social Policy, yang mengatakan rang undang-undang kawalan tembakau adalah lebih kritikal berbanding sebelum ini berikutan langkah kontroversi menteri kesihatan untuk menyahsenaraikan nikotin sebagai bahan terkawal.
KKM hari ini berkata pihaknya memantau aktiviti berkaitan vape atau penggunaan rokok elektronik melalui pekeliling daripada ketua pengarah kesihatan sejak Jun 2022, dan menerima 17 kes berkaitan Evali setakat Jun tahun ini.
“KKM ingin mengingatkan semua pengguna bahawa rokok elektronik atau vape adalah tidak selamat kerana memberikan kesan buruk kepada kesihatan dan ia bukan satu kaedah alternatif untuk berhenti merokok.”


Kumpulan pertama vaksin Covid-19 akan diperolehi Februari, kata Azmin

Kerajaan menjangkakan kumpulan pertama bekalan vaksin Covid-19 untuk Malaysia diperoleh pada Februari.Menteri Perdagangan Antarabangsa dan Industri Mohamed Azmin Ali berkata perkara itu dimaklumkan oleh Menteri Sains, Teknologi dan Inovasi Khairy Jamaluddin pada mesyuarat Kabinet baru-baru ini.“… ini adalah bekalan awal… bekalan akan berterusan hingga penghujung 2021.“Bekalan awal ini juga kita akan gunakan untuk barisan hadapan negara yang berdepan risiko tinggi untuk mengawal penularan Covid-19, golongan ‘vulnerable’ juga akan didahulukan,” katanya kepada pemberita selepas menghadiri program kawasan Parlimen Gombak di Kuala Lumpur, hari ini.Menurutnya kerajaan juga sedang berusaha untuk mendapatkan bekalan vaksin Covid-19 daripada syarikat-syarikat farmaseutikal lain.“Kerajaan sedang berusaha mendapatkan bekalan vaksin yang lebih besar bagi memenuhi keperluan (negara). Kerajaan juga akan mengikut nasihat Kementerian Kesihatan untuk mengetahui peratusan mereka yang perlu divaksin,” kata Azmin yang juga ahli Parlimen Gombak.Pada 24 November lepas, Malaysia mengumumkan akan mendapatkan bekalan awal sebanyak 12.8 juta dos vaksin Covid-19 daripada syarikat farmaseutikal Pfizer bagi menampung keperluan imunisasi 20 peratus atau 6.4 juta rakyat negara ini secara percuma.Penghantaran bekalan pertama sebanyak satu juta dos akan dibuat pada suku pertama tahun depan disusuli dengan 1.7 juta (suku kedua), 5.8 juta (suku ketiga) dan 4.3 juta dos pada suku keempat tahun depan.


Sarawak mulakan vaksinasi 76,400 remaja hari ini

Seramai 76,400 remaja di Sarawak mula menerima vaksin Covid-19 hari ini menjadikan mereka sebagai kumpulan pertama remaja divaksinasi dalam negara.Dalam sidang media di Sabah semalam, Menteri Kesihatan Khairy Jamaluddin berkata kumpulan itu terdiri daripada remaja berumur 16 serta 17 tahun dan remaja berumur 12 hingga 15 tahun yang menghidap penyakit berisiko tinggi iaitu bermasalah dengan sistem imun.“Saya baru sahaja berhubung dengan Menteri Kesihatan Negeri Sarawak…kumpulan awal yang ditawarkan untuk menerima vaksin. Kadar dos pula sama seperti golongan dewasa.“Selepas kumpulan awal ini pemberian vaksin akan diberikan kepada remaja berumur 14 dan 15 tahun, kemudian 12 dan 13 tahun secara berperingkat,” katanya.Pemberian vaksin berkenaan susulan daripada keputusan dasar dibuat Jawatankuasa Khas Jaminan Akses Bekalan Vaksin Covid-19 iaitu Bahagian Regulatori Farmasi Negara (NPRA) yang meluluskan penggunaan vaksin Pfizer kepada remaja.Khairy berkata selepas Sarawak, vaksinasi kepada golongan remaja akan diberikan kepada negeri yang sudah mencapai vaksinasi lengkap 80% golongan dewasa seperti Labuan, Kuala Lumpur dan Selangor.Sementara itu, beliau berkata sebuah Hospital Medan Sementara dengan 108 katil serta dua dewan pembedahan dalam pertimbangan untuk dibina di tapak Lapangan Terbang Lama di Jalan Utara bagi menampung kes-kes Covid-19Menurutnya sebuah yayasan antarabangsa menawarkan untuk membina hospital berkenaan dan permohonan mengenai perkara itu sedang dipertimbangkan di peringkat kementerian kesihatan (KKM).“Hospital Medan Sementara ini seharusnya dibina dalam tempoh singkat bagi menampung keperluan kes Covid-19 selain menunggu projek pembinaan Hospital Tawau siap sepenuhnya tahun hadapan,” katanya yang menambah projek Hospital Tawau itu kini 60 peratus siap.Terdahulu pada lawatan rasminya ke Tawau, Khairy yang diiringi Ketua Pengarah Kesihatan Noor Hisham Abdullah turut meluangkan masa ke Klinik Sri Balung bagi menyampaikan Anugerah PeKa B40 berikutan pencapaian klinik itu menjalankan saringan kesihatan tertinggi tahun lepas.


Kes harian turun ke paras 2,400 jangkitan, 8 lagi terkorban

2,437 kes baru Covid-19 direkodkan semalam menjadikan jumlah keseluruhan sebanyak 4,699,978 kes.
Sebanyak 3,658 pesakit turut dilaporkan sembuh, menjadikan jumlah keseluruhan kes sembuh sebanyak 4,659,688.
Ketika ini, 42,203 kes aktif direkodkan, dengan 40,525 atau 96% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,566 (3.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 81 kes dan 50 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.8% dengan kes Covid-19 merangkumi 25.8%.
Lapan lagi kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,093 orang.


Lebih 600 di ICU, kes baru catat 6,493

Malaysia menambah 6,493 lagi kes baru Covid-19 menjadikan kes keseluruhan Covid-19 meningkat sebanyak 498,795.Selangor kekal mencatat kes harian tertinggi sebanyak 2,163 disusuli Kuala Lumpur (641), Sarawak (612), Kedah (434) dan Johor (406).Sementara itu, hanya Perlis (3) sahaja yang mencatat kes satu digit hari ini.Negara juga mencatat sebanyak 4,508 kes sembuh menjadikan jumlah keseluruhan kes sembuh meningkat kepada 444,540.Kes aktif dengan kebolehjangkitan pula kini berjumlah 52,106.Dalam pada itu, 643 pesakit ditempatkan di unit rawatan rapi (ICU) termasuk 363 orang memerlukan bantuan alat pernafasan.Malaysia turut mencatat 50 lagi korban akibat Covid-19, menjadikan jumlah mangsa yang maut meningkat kepada 2,149.


Pusat pengundian awal ditutup

Pusat pengundian awal di seluruh negara bagi Pilihan Raya Umum ke-15 (PRU15) ditutup pada 5 petang ini.
Sejumlah 224,828 pengundi awal berdaftar terdiri dari 117,473 anggota tentera dan pasangan serta 107,355 anggota polis serta pasangan.
Turut diadakan serentak ialah pengundian awal bagi Pilihan Raya Kecil Dewan Undangan Negeri (DUN) Bugaya, Sabah yang tertangguh berikutan proklamasi darurat bagi mencegah penularan Covid-19.
Sebanyak 578 pusat pengundian awal membabitkan 970 saluran, yang dibuka sejak 8 pagi antaranya di ibu pejabat polis kontinjen, ibu pejabat polis daerah dan kem tentera, ditutup secara berperingkat antara 12 tengah hari hingga 5 petang.
Antara pegawai kanan keselamatan yang menunaikan tanggungjawab bagi memilih pemimpin negara ialah Ketua Polis Negara Acryl Sani Abdullah Sani, Panglima Angkatan Tentera Affendi Buang, Panglima Tentera Darat Zamrose Mohd Zain dan Pesuruhjaya Polis Sabah Idris Abdullah.
Kertas undi akan disimpan di lokap balai polis dan dikira pada Sabtu ini bermula 4 petang di tempat pengiraan yang ditetapkan SPR serta disaksikan oleh ejen calon masing-masing.
PRU15 melibatkan 222 kerusi Parlimen dan 117 kerusi DUN di Pahang, Perlis dan Perak serta Bugaya di Sabah.
Suruhanjaya Pilihan Raya menetapkan 19 November ini sebagai hari mengundi.


‘Nasihat' Tok Mat tidak akan halang ahli Parlimen Umno tinggalkan kerajaan, kata penganalisis

Usaha Timbalan Presiden Umno Mohamad Hasan untuk memberi nasihat kepada segelintir suara dalam partinya dilihat tidak berjaya apabila keretakan mungkin tidak dapat dielakkan, kata penganalisis.
Penganalisis veteran politik Melayu, Ahmad Atory Hussain berkata Umno akan mendapati semakin sukar untuk bersama dengan parti yang berlainan prinsip, iaitu PKR dan DAP dalam kerajaan campuran.
"Saya rasa masa akan tentukan Umno melalui sebahagian daripada ahli-ahli Parlimen akan menarik sokongan daripada Pakatan Harapan (PH) dan mengisytihar sokongan kepada mana-mana parti lain di luar sana.
"Ucapan Tok Mat itu tidak ada makna yang boleh menaikkan semangat dan imej Umno, lemah lagi ada," kata bekas pensyarah Universiti Sains Malaysia (USM) itu kepada MalaysiaNow.
Menurut Atory, situasi Umno hari ini kelihatan sama seperti Bersatu pada 2020 apabila parti itu menarik diri daripada PH seterusnya membentuk kerajaan Perikatan Nasional (PN) ekoran perbezaan prinsip yang ketara dengan DAP.
Mohamad yang mesra dipanggil Tok Mat baru-baru ini berkata, Umno tidak boleh berlagak seperti dahulu kerana kedudukannya dalam kerajaan campuran ibarat menumpang kasih.
Ini kerana Umno dan Barisan Nasional (BN) hanya mempunyai 30 kerusi berbanding 148 kerusi yang berjaya diperoleh kerajaan campuran selepas pilihan raya umum lepas.
Isu utama yang memecahkan parti Melayu itu ialah soal pengampunan kepada bekas perdana menteri, Najib Razak yang pernah memimpin Umno.
Najib dilihat masih mempunyai pengaruh yang besar dalam Umno.
Lembaga Pengampunan dijangka bersidang pada Jumaat bagi menentukan nasib bekas ahli Parlimen Pekan itu.
Beberapa ahli Parlimen kerajaan juga lantang bersuara mengkritik beberapa dasar kerajaan campuran antaranya bekas menteri pengangkutan Wee Ka Siong dan bekas perdana menteri, Ismail Sabri Yaakob.
Ia membawa kepada perang mulut antara pemimpin Umno-BN dan PH.
Sementara pensyarah politik Universiti Teknologi Mara (UiTM) Mujibu Abd Muis berkata, ucapan Tok Mat merupakan satu keperluan kepada Umno berpijak di bumi nyata.
"Umno tidak akan kemana-mana dengan sebarang kontroversi terutamanya dalam kerajaan campuran.
"Umno masih tidak mengambil pengajaran yang terhidang kepada mereka untuk benar-benar selepas populariti parti jatuh mendadak sejak 2008," katanya.
Perangai itu dapat dilihat menghampiri enam pilihan raya negeri apabila Umno bermain tarik-tali berhubung pembahagian kerusi di kawasan-kawasan kritikal.
Di Pulau Pinang, PH mahu mengekalkan status quo dan tidak memberikan kerusi yang dimenangi mereka kepada BN.
Umno pula meminta kerusi tambahan di Negeri Sembilan dan Selangor yang mana ia memerlukan perbincangan antara parti-parti komponen PH.
Mujibu berkata, ia sama seperti sikap Umno ketika era PN dan kerajaan “MoU” di bawah Ismail.
Dalam pada itu, Azmil Tayeb dari USM berkata PH akan dilihat hanya mewakili kepentingan orang bukan Melayu jika Umno menarik diri.
"Ini disebabkan polarisasi politik berdasarkan kaum dan agama yang sangat ketara dalam PRU15 lalu," katanya.
PH yang terdiri daripada DAP, PKR dan Amanah bergantung kepada undi bukan Melayu.
Pada Pilihan Raya Umum ke-15 (PRU15), gabungan itu memperoleh peratusan undi paling rendah, diikuti oleh BN.
Sementara peratusan undi Melayu tertinggi diperoleh PN.


Pakar aeroangkasa gesa undang-undang diperketat selepas nahas roket China

Seorang pakar aeroangkasa menggesa penambahbaikan dibuat terhadap undang-undang angkasa lepas bagi mengelakkan kesan buruk sekiranya berlaku lagi insiden seperti nahas hempasan serpihan roket China di beberapa kawasan di Sarawak baru-baru ini.
Renuganth Varatharajoo, seorang profesor di Universiti Putra Malaysia, berkata Akta Lembaga Angkasa Malaysia 2022 (Akta 834) yang diwartakan pada 25 Januari lalu, adalah satu langkah yang baik untuk negara.
“Memang bagus kita ada akta sendiri, tetapi kita perlu pertingkat dan perbaiki lagi, dan masukkan lebih banyak peruntukan,” katanya.
"Apa yang penting sekarang ini ialah semua negara yang akan lancarkan (roket) perlu mematuhi syarat-syarat ini, dengan mengandaikan sebaik sahaja ia dilancarkan, ia mungkin berlanggar dengan serpihan itu dan boleh membunuh seseorang."
Roket Long March 5B China, yang meletup pada 24 Julai ketika menghantar modul makmal ke stesen angkasa lepas baru China yang sedang dibina, terhempas di Lautan Hindi pada 30 Julai lalu.
Susulan kejadian itu juga, beberapa objek ditemui di Kampung Nyalau, Bintulu dan Kampung Sepupok Lama, Niah, Miri.
Bagaimanapun tiada laporan dibuat mengenai kecederaan atau kerosakan harta benda akibat serpihan yang terhempas itu.
Walaupun China berkata pihaknya akan menjejaki semula serpihan roketnya yang terhempas, namun kejadian itu menimbulkan persoalan risiko yang dihadapi penduduk di kawasan daratan.
Kementerian Sains, Teknologi dan Inovasi (Mosti) berkata semua objek yang ditemui dihantar untuk dianalisis oleh jabatan kimia dengan bantuan Agensi Angkasa Malaysia.
Bercakap kepada MalaysiaNow, Renuganth berkata kemungkinan serpihan roket itu jatuh di kawasan bandar adalah rendah kerana 70% daripada Bumi diliputi air.
“Namun ini bukan bermakna tiada kemungkinan ia berlaku. Risikonya sentiasa ada," katanya dan menambah perlanggaran objek di angkasa kini kerap berlaku disebabkan bilangan kenderaan yang dilancarkan ke angkasa lepas semakin meningkat.
Katanya, walaupun Malaysia mempunyai Akta 834, ia hanya menggambarkan tanggungjawab biasa bagi sesebuah negara dalam melaksanakan perjanjian antarabangsa yang digariskan Pertubuhan Bangsa-Bangsa Bersatu.
"Adakah Malaysia mempunyai undang-undang untuk menangani insiden sebegini? Ya. Tetapi bolehkah kita tuntut sebarang bayaran bagi kerosakan yang berpunca daripada kapal angkasa? Buat masa ini, kita tidak boleh tuntut,” katanya.
Menurutnya, bagi membolehkan undang-undang angkasa lepas dapat dikuatkuasakan secara berkesan, ia memerlukan peruntukan dan peraturan yang lebih terperinci bagi menangani insiden berbahaya di bawah undang-undang angkasa antarabangsa.
Katanya, walaupun akta angkasa antarabangsa menyediakan garis panduan mengenai pencegahan serpihan roket, namun tiada sistem pengurusan trafik angkasa yang standard dan diselaraskan di peringkat global.
"Sebagai contoh, katakan satu serpihan terhempas di pejabat anda. Apa yang bakal berlaku? Adakah mereka akan bayar pampasan kepada anda? Tidak. Adakah perjanjian antarabangsa ini membantu dalam menangani isu ini? Jawapannya tidak.
"Tiada peruntukan untuk isu ini. Ia tidak menjelaskan perincian seperti itu."
Renuganth berkata dalam tempoh beberapa dekad yang lalu, insiden sedemikian kurang berlaku kerana trafik di angkasa lepas tidak begitu sibuk.
"Sekarang, banyak negara mula melancarkan satelit, jadi trafik semakin sibuk, dan kita dapat lihat insiden mula terjadi.
"Tetapi anda tidak boleh membuat tuntutan mengenainya, anda tidak boleh bawa perkara ini ke mahkamah kerana tiada peruntukan," katanya.
"Inilah punca berlakunya kesukaran, kerana butiran undang-undangnya belum ada."
Beliau berkata Malaysia harus bekerjasama dengan negara lain supaya akta angkasa lepas global dapat diperluaskan dengan memperincikan isu pampasan.
“Ya, kita ada akta sendiri, tetapi adakah akta yang kita ada di sini terpakai dan dipersetujui oleh orang lain?
"Setiap orang mempunyai takrifan sendiri tentang ruang angkasa dan penggunaan ruang angkasa lepas,” katanya.
"Berdasarkan takrifan tersebut, orang tentukan akta angkasa atau undang-undang angkasa mereka sendiri.
"Perlu ada pemahaman yang lebih baik tentang ruang angkasa. Angkasa adalah wilayah semua orang, ia bukan tanah milik manusia. Dan semua negara perlu bertanggungjawab sepenuhnya sebagai langkah berjaga-jaga."


Willie Mongin antara 31 calon GPS pada PRU15

Gabungan Parti Sarawak (GPS) hari ini mengumumkan calon yang akan bertanding bagi 31 kerusi Parlimen di negeri ini pada Pilihan Raya Umum ke-15 (PRU15).
Senarai calon gabungan dianggotai Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) itu diumumkan Pengerusi GPS Abang Johari Openg dalam satu majlis di sini.
Abang Johari berkata Setiausaha Agung GPS Alexander Nanta Linggi dan Naib Presiden Kanan PBB Fadillah Yusof, masing-masing akan mempertahankan kerusi Kapit dan Petra Jaya.
Naib Ketua Wanita PBB Nancy Shukri pula akan bertukar kerusi dari Parlimen Batang Sadong ke Parlimen Santubong bagi menggantikan penyandangnya Wan Junaidi Tuanku Jaafar.
Selain itu, turut diumumkan adalah Presiden PRS Joseph Salang Gandum yang dicalonkan semula bertanding di Julau, Presiden PDP Tiong King Sing pula akan mempertahankan kerusinya di Bintulu manakala Willie Mongin diumum mempertahankan kerusi Puncak Borneo.
Abang Johari berkata calon-calon yang dikemukakan GPS pada kali ini terdiri daripada kombinasi mereka yang berpengalaman selain menampilkan 14 muka baru serta lima calon wanita.
“Calon yang dikemukakan GPS ini datang daripada mereka yang berpengalaman, berumur pertengahan dan juga calon muda,” katanya.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November.


Tunku Ismail dilantik pemangku Sultan Johor

Sultan Johor Sultan Ibrahim Sultan Iskandar hari ini berkenan melantik Tunku Ismail Sultan Ibrahim sebagai pemangku raja mulai hari ini.Baginda mengumumkan perkara itu ketika merasmikan mesyuarat kedua (pembukaan rasmi) bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar, Kota Iskandar, hari ini.“Saya melantik Tunku Mahkota Johor sebagai pemangku raja, saya ingin berehat sekejap, terima kasih, mulai hari ini,” titahnya.Bagaimanapun, baginda tidak menyebut tempoh jawatan itu akan dipegang oleh Tunku Ismail.Kali terakhir Tunku Ismail dilaporkan memegang jawatan itu apabila baginda dilantik pada 10 Ogos 2019.Seminggu lepas, pemilik Kelab Bolasepak Johor Darul Ta’zim (JDT) mengumumkan berundur dan menyerahkan urusan harian kelab itu kepada pengurusan tertingginya.Menerusi hantaran di laman Facebook Johor Southern Tigers pada 9 Jun lepas, Tunku Ismail berkata keputusan itu adalah disebabkan tanggungjawab dan komitmennya yang lain.


GPS bincang pembahagian kerusi antara komponen, kata Abang Johari

Gabungan Parti Sarawak (GPS) telah mengadakan perbincangan mengenai pembahagian kerusi antara parti-parti komponen bagi menghadapi Pilihan Raya Negeri (PRN), kata pengerusinya, Abang Johari Openg.Bagaimanapun, beliau berkata masih terlalu awal untuk mengumumkan senarai calon pakatan itu dan akan berbuat demikian tidak lama lagi.“Tunggu dulu, kita baru sahaja bubarkan (Dewan Undangan Negeri) jangan terburu-buru,” katanya pada sidang media di Wisma Bapa Malaysia hari ini.Pada 24 Oktober lepas, Setiausaha Agung GPS Alexander Nanta Linggi dilaporkan berkata GPS akan bertanding di semua 82 kawasan PRN Sarawak.GPS merangkumi Parti Pesaka Bumiputera Bersatu (PBB), Parti Rakyat Sarawak (PRS), Parti Rakyat Bersatu Sarawak (SUPP) dan Parti Demokratik Progresif (PDP).


Kes harian Covid-19 kembali lepasi 6,000

Malaysia merekodkan kes baru sebanyak 6,148 kes menjadikan kes keseluruhan Covid-19 meningkat sebanyak 2,448,372 kes.7,595 pesakit juga direkodkan sembuh, menjadikan jumlah keseluruhan pesakit sembuh sebanyak 2,347,985.Dalam pada itu, kes yang memerlukan rawatan di unit rawatan rapi (ICU) adalah sebanyak 563 kes di mana 495 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 292 kes di mana 211 adalah kes Covid-19.Dari 6,148 kes harian yang dilaporkan pada hari ini, 101 kes (1.6%) adalah daripada Kategori Tiga, Empat, dan Lima, dan 6,047 kes (98.3%) lagi adalah terdiri daripada Kategori Satu dan Dua.


71 korban Covid-19 ketika kes baru kembali jangkau 7,000

Malaysia merekodkan kes baru tertinggi sebanyak 7,105 menjadikan kes keseluruhan Covid-19 meningkat sebanyak 579,462.Selangor kekal mencatat kes harian tertinggi sebanyak 2,068 disusuli Kuala Lumpur (817), Sarawak (703), Kelantan (531) dan Johor (431).Perlis menjadi satu-satunya negeri yang tidak mencatatkan sebarang kes harian hari ini.Negara juga mencatat sebanyak 6,083 kes sembuh menjadikan jumlah keseluruhan kes sembuh meningkat kepada 496,121.Kes aktif dengan kebolehjangkitan pula kini berjumlah 80,474.Dalam pada itu, 872 pesakit ditempatkan di unit rawatan rapi (ICU) termasuk 419 orang memerlukan bantuan alat pernafasan.Malaysia turut mencatat 71 lagi korban akibat Covid-19, menjadikan jumlah mangsa yang maut meningkat kepada 2,867.


Apa kerajaan buat semasa darurat?

Bekas perdana menteri, Dr Mahathir Mohamad, dalam kenyataannya beberapa hari lalu mendakwa pengisytiharan darurat oleh Agong adalah tidak sah dan zalim.Saya tidak ingin mengulas perihal sama ada darurat yang diisytiharkan adalah sah atau tidak.Pada masa ini terdapat beberapa pihak yang membawa kes ini ke mahkamah.Biarlah mahkamah yang membuat keputusan.Saya lebih berminat untuk mengulas keadaan di negara kita semasa darurat dilaksanakan.Adakah ia zalim?Kita lihat satu persatu.Sepanjang tempoh darurat berkuat kuasa, beberapa tindakan diambil oleh kerajaan untuk menangani pandemik dengan lebih berkesan. Antaranya:1. Jawatankuasa Teknikal Pengurusan Darurat dibentuk untuk menyelaras pengurusan darurat di negara ini.Antara fungsi utama jawatankuasa ini ialah memantau isu-isu berkaitan penguatkuasaan darurat dan meneliti cadangan pindaan undang-undang tertentu untuk meningkatkan kecekapan pengurusan darurat dan kawalan pandemik Covid-19.2. Kementerian kesihatan berunding dengan hospital-hospital swasta supaya hospital swasta juga turut menerima pesakit Covid-19.Sehingga kini, hospital-hospital swasta bersetuju untuk menyediakan lebih 1,300 katil termasuk katil wad ICU bagi tujuan merawat pesakit Covid-19.3. Kerajaan sedang menyediakan tempat-tempat yang mencukupi untuk dijadikan Pusat Pemberian Vaksin (PPV) di seluruh negara.Selain 605 buah fasiliti sedia ada di bawah kementerian kesihatan, kerajaan memerlukan tambahan sebanyak 500 buah fasiliti awam dan swasta untuk dijadikan PPV.Ketersediaan PPV yang mencukupi, termasuk di kawasan-kawasan pedalaman, adalah penting untuk memastikan vaksin dapat diberikan secara percuma kepada sekurang-kurangnya 25.6 juta orang atau 80% rakyat menjelang Februari 2022.Sehingga bulan Ogos tahun ini, seramai 9.9 juta orang dijangka menerima suntikan vaksin.4. Perdana menteri menurunkan kuasa polis kepada Angkatan Tentera Malaysia (ATM) untuk membantu polis dan agensi-agensi penguatkuasaan yang lain dalam tugasan membanteras pendatang asing tanpa izin (Pati) yang menjadi antara punca penularan wabak Covid-19 di negara ini.Dengan penurunan kuasa ini, anggota tentera boleh membuat tangkapan ke atas Pati, iaitu sesuatu yang mereka tidak boleh lakukan sebelum ini.Anggota tentera juga mempunyai kuasa polis dalam menjalankan tugasan sekatan jalan raya dan lain-lain operasi mencegah wabak Covid-19.5. Kerajaan juga mengambil alih secara sementara kem-kem Pusat Latihan Khidmat Negara (PLKN) dan Kem Wawasan untuk dijadikan pusat tahanan sementara dan penjara sementara.Tindakan ini dibuat untuk mengurangkan kesesakan di penjara dan depoh tahanan Pati yang sebelum ini menjadi punca utama penularan Covid-19 dalam kalangan penghuni.Hasil tindakan ini, kes-kes jangkitan di penjara dan depoh tahanan dapat dikawal.6. Jawatankuasa Bebas Khas Darurat juga telah dibentuk untuk menasihati Agong mengenai penerusan darurat atau penamatannya.Jawatankuasa ini turut dianggotai oleh ahli-ahli Parlimen Pembangkang.Adakah tindakan-tindakan ini zalim? Saya percaya anda tahu jawapannya.Cuma, ramai yang bertanya adakah tindakan-tindakan ini berkesan?Jawapan saya begini. Kita lihat apa yang berlaku.Sejak dua minggu lalu, kes-kes harian Covid-19 mula menunjukkan penurunan.Kes harian tertinggi dicatatkan pada 29 Januari 2021 iaitu 5,725 kes.Mutakhir ini jumlah kes harian adalah sekitar 2,000 hingga 3,000 kes dengan negeri Selangor masih mencatatkan lebih 1,000 kes sehari.Negeri Sabah yang dahulu mencatat kes harian empat angka, mutakhir ini menurun hingga ke dua angka.Ya, masih terlalu awal untuk kita mengatakan kita sudah menang dalam melawan gelombang ketiga Covid-19.Belum lagi.Kes-kes yang dicatatkan masih belum stabil.Adakala naik, adakala turun.Tetapi trend semasa memberikan gambaran bahawa tindakan-tindakan yang sedang diambil oleh kerajaan berpotensi untuk melandaikan lekuk jangkitan Covid-19.Selain angka-angka Covid-19, kita juga perlu lihat aspek ekonomi.Sama ada kita sedar atau tidak, Perintah Kawalan Pergerakan 2.0 yang dilaksanakan oleh kerajaan pada masa ini memberikan lebih banyak kelonggaran kepada sektor-sektor ekonomi untuk beroperasi.Ini untuk memastikan kehidupan ekonomi rakyat tidak terjejas dengan teruk dan kesan ke atas ekonomi negara adalah minima.Negara kita dianggar kerugian RM2.4 bilion sehari semasa PKP 1.0 dilaksanakan.Pada masa ini, walaupun hampir semua sektor ekonomi dibenarkan beroperasi, negara kita dianggarkan masih lagi mengalami kerugian sekitar RM300 juta sehari kerana pergerakan rakyat masih terhad dan kadar penggunaan (consumption) rakyat masih rendah.Mereka yang bergiat dalam sektor informal dan berpendapatan rendah adalah antara yang paling terkesan dengan situasi ini.Justeru, dalam menghadapi situasi ekonomi yang agak sukar pada masa ini, kerajaan menyediakan pelbagai bentuk bantuan kepada rakyat.Ini termasuk bayaran tunai one-off Bantuan Prihatin Nasional dengan jumlah keseluruhan RM18.4 bilion yang diterima secara langsung oleh individu yang layak.Ini adalah bantuan tunai terbesar dalam sejarah negara – melebihi peruntukan tahunan untuk BRIM dan BSH – yang pernah disediakan oleh kerajaan.Menyedari perusahaan kecil sederhana (PKS) mikro adalah antara kumpulan yang paling terkesan dengan pandemik ini, kerajaan telah menyalurkan RM2.7 bilion kepada 900,000 PKS mikro di negara ini.Secara keseluruhan, kerajaan menyediakan pelbagai pakej rangsangan ekonomi bernilai RM305 bilion untuk membantu rakyat dan memulihkan ekonomi negara.Sudah tentulah peruntukan sebesar ini menambah beban kewangan kerajaan.Tetapi apakan daya.Inilah hakikat yang perlu kita hadapi dalam mengurus ekonomi semasa pandemik.Kita perlu seimbangkan antara tuntutan kesihatan dan keperluan ekonomi.Saya percaya banyak negara lain juga menghadapi situasi yang sama.Pendekatan berimbang yang diambil oleh Kerajaan pada masa ini memperlihatkan kesan ke atas ekonomi negara yang agak terkawal dan pada masa yang sama kadar kematian akibat Covid-19 kekal rendah iaitu 0.3%.Walaupun kita berasa amat sedih dengan setiap nyawa yang hilang akibat wabak ini, Malaysia adalah antara negara yang mencatatkan kadar kematian yang terendah di dunia.Untuk Malaysia terus mara ke hadapan, kita mesti fokus kepada pengurusan pandemik dan ekonomi negara.Inilah yang dilakukan oleh kerajaan pada masa ini.Ketepikan dahulu soal politik.Saya dapat lihat perdana menteri mengambil pendekatan yang inklusif, kolektif dan apolitical (tidak berpolitik) dalam mengurus pandemik.Menteri besar dan ketua menteri, termasuk dari negeri-negeri yang bukan ditadbir oleh Perikatan Nasional, dijemput untuk turut serta dalam Sidang Majlis Keselamatan Negara Mengenai Pengurusan Covid-19.Menteri-menteri besar dan ketua menteri bebas memberi pandangan mengenai langkah-langkah yang perlu diambil untuk memperbaiki keadaan di negeri masing-masing, isu-isu berbangkit yang memerlukan penyelesaian segera dan bentuk-bentuk bantuan yang diperlukan oleh negeri-negeri.Sepanjang pemerhatian saya, tiada perbezaan layanan diberikan terhadap negeri yang ditadbir oleh Perikatan Nasional dan bukan Perikatan Nasional.Semuanya diberikan layanan sama rata baik dalam memberikan pandangan dan mengemukakan permohonan bagi pihak negeri.Semua menteri besar dan ketua menteri juga memberikan pandangan secara profesional.Keputusan yang dibuat langsung tidak mengambil kira faktor politik, tetapi fokus kepada penyelesaian masalah demi kepentingan rakyat.Apabila keputusan dibuat, ia adalah keputusan kolektif.Inilah yang diperlukan pada masa ini. Buat kerja untuk rakyat. Bukan bermain politik.Insya-Allah, dengan ketibaan vaksin pada 21 Februari in dan “roll out” pelan imunisasi kebangsaan dilaksanakan di seluruh negara, kita akan dapat mengawal dan membendung penularan Covid-19 dengan lebih baik.Apabila jangkitan Covid-19 telah dapat dikawal, rakyat akan lebih bebas bergerak dan sektor-sektor ekonomi akan kembali beroperasi dengan lebih rancak.Saya percaya, jika semua perancangan berjalan dengan lancar, kita akan mula melihat kesan yang lebih positif ke atas kesihatan rakyat dan ekonomi negara seawal suku ketiga tahun ini.Insya-Allah, ada sinar di hujung terowong buat rakyat Malaysia.Sementara itu, istiqamahlah. “Keep calm, stay safe”.Marzuki Mohamad merupakan ketua setiausaha sulit kepada perdana menteri* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Sumbangan RM13 juta untuk bina masjid, tahfiz, bukan rasuah MyEG, kata Zahid

Wang RM13 juta yang disumbangkan seorang ahli perniagaan kepada Yayasan Akalbudi (YAB) bukan rasuah, sebaliknya bagi membangunkan masjid dan sekolah tahfiz di Bagan Datuk, Perak, kata bekas timbalan perdana menteri Ahmad Zahid Hamidi.Zahid, 69, memberitahu Mahkamah Tinggi bahawa beliau juga tidak pernah menjanjikan apa-apa projek MyEG kepada ahli perniagaan itu, Junaith Asharab Md Shariff, yang juga pemborong tekstil, sebagai balasan kepada sumbangan tersebut.Ini kerana kerana MyEG bukan di bawah kendalian kementerian dalam negeri (KDN) tetapi di bawah kementerian kewangan, katanya.Bekas menteri dalam negeri itu berkata sumbangan menerusi 23 cek (berjumlah RM13 juta) oleh syarikat Mastoro Kenny IT Consultant & Services dimasukkan ke dalam akaun pelanggan Tetuan Lewis & Co dan fakta itu disahkan oleh Junaith Asharab yang juga saksi pendakwaan ke-36 ketika beliau memberi keterangan di mahkamah.“Pihak pendakwaan sendiri tidak pernah mengemukakan apa-apa keterangan atau bukti di mahkamah yang menunjukkan terdapat apa-apa cadangan atau bukti yang menyatakan saya menjanjikan projek-projek tersebut kepada Junaith Asharab.“Malah, keterangan Junaith sendiri juga sangat jelas menyatakan bahawa cek-cek tersebut merupakan sumbangannya untuk pembinaan masjid dan sekolah tahfiz di Bagan Datuk,” katanya.Zahid berkata demikian ketika membacakan pernyataan saksi, semasa membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik YAB.Ahli Parlimen Bagan Datuk itu berkata sebelum ini Junaith memberikan keterangan di mahkamah dengan menyatakan bahawa: “Saya dari keluarga yang terkenal. Keluarga mertua saya kaya raya.”“Saya juga telah dimaklumkan bahawa Junaith adalah seorang India muslim yang datang daripada keluarga yang sangat kaya yang kemampuan beliau melampaui kemampuan orang-orang biasa. Saya juga difahamkan bahawa beliau mempunyai satu kemudahan dari segi wang ringgit untuk  disumbangkan kepada mana-mana pihak yang diingini.“Saya juga dimaklumkan bahawa Junaith turut menyumbang ke atas pembinaan sebuah masjid di India yang tulisan 30 juzuk ayat-ayat Al-Quran pada masjid tersebut dibuat daripada emas dan perkataan ‘Bismillah’ di permulaan setiap surah dibuat daripada berlian,” katanya.Selain itu, Zahid menafikan bahawa beliau menerima rasuah RM250,000 daripada Junaith kerana wang tersebut adalah pinjaman yang diberikan kepada adiknya, Nasaee.“Berdasarkan keterangan yang diberikan oleh Junaith semasa di peringkat pendakwaan di mahkamah, cek itu adalah pinjaman yang diberikan kepada adik saya (Nasaee). Saya tidak mempunyai apa-apa kaitan dengan cek ini dan saya tidak mempunyai pengetahuan bahawa cek ini adalah pinjaman kepada adik saya.“Saya tidak mempunyai pengetahuan peribadi berkenaan pinjaman ini dan apa-apa kaitan dengan cek ini. Saya juga tidak mempunyai pengetahuan bahawa cek ini adalah pinjaman kepada adik saya,” katanya yang mengenali Junaith sejak 2016 melalui Nasaee.Bagi pertuduhan rasuah, Zahid didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai menteri dalam negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016 dan 15 Mac 2018.Perbicaraan di hadapan hakim Collin Lawrence Sequerah bersambung hari ini.


Lebih 21,000 mangsa dipindahkan ke PPS akibat banjir

Keadaan banjir bertambah buruk di beberapa negeri apabila jumlah mangsa yang ditempatkan di pusat pemindahan sementara (PPS) meningkat kepada lebih 21,000 orang tengah hari ini dengan Perak menjadi negeri terbaru dilanda bencana itu.Perdana Menteri Ismail Sabri Yaakob turut turun padang meninjau mangsa banjir yang ditempatkan di Sekolah Kebangsaan (SK) Johan Setia dan SK Telok Gong di Klang, Selangor.Sebanyak 6,242 mangsa ditempatkan di 80 PPS di daerah Klang, Kuala Langat, Petaling, Sepang, Kuala Selangor dan Hulu Langat di negeri itu, menurut kenyataan Pejabat Menteri Besar Selangor.Jabatan Meteorologi Malaysia (MET Malaysia) mengeluarkan amaran zon merah dan hujan lebat melibatkan lapan daerah di Selangor hari ini.Di Pahang, aplikasi Info Bencana Jabatan Kebajikan Masyarakat (JKM) memaklumkan mangsa banjir di negeri itu terus meningkat kepada 9,851 orang daripada 2,758 keluarga yang ditempatkan di 155 PPS.Pertambahan mangsa yang mendadak berbanding 5,189 orang pagi tadi disebabkan peningkatan mangsa di Temerloh yang menyaksikan 20 PPS dibuka pada tengah hari, berbanding dua pada sebelah pagi.Sementara itu, Ketua Polis Bentong Zaiham Mohd Kahar mengesahkan tiada kemalangan jiwa atau kecederaan dilaporkan dalam kejadian tanah runtuh di Lebuhraya Kuala Lumpur-Karak, semalam.Beliau berkata pemeriksaan hari ini mendapati tiada mangsa di lokasi kejadian, namun terdapat enam kenderaan termasuk dua lori berada di situ dan difahamkan dalam tindakan untuk dialih oleh pemegang konsesi lebuh raya Anih Berhad.“Kami dimaklumkan operasi mengalih dan membersihkan laluan mungkin mengambil sedikit masa kerana cuaca masih hujan hari ini,” katanya ketika dihubungi.Di Kelantan, jumlah mangsa banjir terus meningkat dengan 3,877 orang daripada 903 keluarga ditempatkan di 43 PPS.Pegawai Bahagian Pengurusan Bencana dan Operasi Angkatan Pertahanan Awam Malaysia (APM) negeri Mohd Hanif Omar berkata ia membabitkan 22 PPS di Kuala Krai, 15 di Gua Musang dan masing-masing dua di Jeli, Tanah Merah dan Pasir Mas.Portal rasmi eBanjir Kelantan melaporkan lima sungai utama di Kelantan berada pada paras bahaya iaitu Sungai Lebir di Tualang, Kuala Krai merekodkan bacaan 36.57m; Sungai Kelantan di Tangga Krai (27.07m); Sungai Kelantan di Jambatan Guillemard (17.09m); Sungai Golok di Jenob, Tanah Merah (23.66m); dan Sungai Golok di Rantau Panjang, Pasir Mas (10.04m).Di Terengganu, jumlah mangsa turut meningkat kepada 326 orang daripada 101 keluarga di daerah Dungun dan Kemaman.Sekretariat Jawatankuasa Pengurusan Bencana Negeri Terengganu dalam kenyataan memaklumkan daerah Kemaman kembali dilanda banjir dengan pembukaan dua PPS.Di Perak, sebuah PPS dibuka di Dewan Sekolah Menengah Abdul Rahman Talib, Batu 4 Changkat Jong, Teluk Intan pagi tadi bagi menempatkan 26 mangsa daripada lapan keluarga.Jurucakap APM berkata kesemua mangsa dipindahkan secara berperingkat setelah kediaman mereka dinaiki air selepas paras Air Sungai Bidor mencecah 3.8m.Di Negeri Sembilan, jumlah mangsa banjir meningkat kepada 465 individu melibatkan 110 keluarga, manakala di Melaka, seramai 595 orang daripada 121 keluarga ditempatkan di sembilan PPS di dua daerah di negeri itu dengan Alor Gajah mencatat 472 mangsa manakala 123 orang di Melaka Tengah.